text: 1Dios yupaychana wasiq ñawpaqenmantan runaqa horqowarqan wichay ladoman, hinaspan pusaykuwarqan wichayneqpi wasikunaq kasqanman, chay wasikunaqa ukhu patiopin kasqa Dios yupaychana wasimanta chunka metro hinallapi. 2Wichay qhawaq wasin kasqa wask'anman phisqa chunka metro hina, anchonmantaq iskay chunka phisqayoq metro hina. 3Iskay wasikunan kasqa, hukkaqmi Dios yupaychana wasimanta chunka metropi hina, hukkaqtaqmi hawa patio qayllapi hina kasqa. Iskaynin wasikunan kinsa pata kasqa, sapanka patataq qhawapunakuqkama kasqa. 4Chay iskaynin wasiq chawpinta pasanapaq kasqa phisqa metro hina anchoyoq, wask'anmantaq phisqa chunka metro hina, punkunkunataq wichayta qhawasqa. 5Kinsa patakaq altos wasikunaqa huch'uykaman kasqa chawpinpi kaq wasikunamantapas pampanpi kaq wasikunamantapas, purinan cheqas aswan p'alta kasqanrayku. 6Chay wasikunan karqan kinsa pata altosniyoqkama, ichaqa manan karqanchu tusankuna patiopi wasikunaq hinaqa, chaymi kinsakaq pata wasikunaqa aswan huch'uylla kasqa chawpikaq wasikunamanta pampapi kaq wasikunamantawan. 7Dios yupaychana wasi qayllapi kaq wasiqa wask'anman kasqa phisqa chunka metro hinan, ñawpaqen hawa patioman qayllapi kaq wasitaq wask'anman kasqa iskay chunka phisqayoq metro hina. Chay wasiq perqa k'uchunmantan aysakusqa inti lloqsimuy ladoman yanqa perqalla, chaytaq kasqa wask'anman iskay chunka phisqayoq metro hina. 9Chay wasiq inti lloqsimuy ladon hawa patio perqawan tupaynintan haykunaqa kasqa. Dios yupaychana wasiq uray ladonpipas kallasqataqmi wasikuna, ukhu patiopiraq Dios yupaychana wasimanta chunka metropi hinalla. 11Chay wasikunan kasqa wichay ladopi wasikuna kikillan wask'anpas anchonpas sayayninpas. 12Kallasqataq chawpipi pasanapas, punkunkunapas kaq sayayllataq kasqa. Chay wasiq inti lloqsimuy ladon perqa tupaynintan haykuna kasqa. 13Runataq niwarqan: Uranpi wasikunapas, wichayninpi wasikunapas ch'uyan. Señor Diospa ñawpaqenpi serviq sacerdotekunan chaypi mikhunqaku ch'uya ofrenda haywasqata. Chay wasikunaqa ch'uyapunin, chayraykun chayman waqaychanqaku: ch'uya ofrendakunata, ruru ofrendakunata, hucha pampachaypaq sacrificiokunata, kutichipuna ofrendakunatawan. 14Sacerdotekuna Dios yupaychana wasiman haykuspanmi, hawa patiomanqa mana lloqsimuyta atinqakuchu, Señor Dios servinanku p'achankuta mana ch'utikuspaqa, chay p'achaqa ch'uyapuni kasqanrayku. Runakunaq kasqanman lloqsinankupaqqa wak p'achawanmi churakunanku kanqa, nispa. 15Dios yupaychana wasita patiokunantinta tupuyta tukuspataq runaqa pusawarqan inti lloqsimuy lado haykunanta, hinaspan muyuriq hawantañataq tupurqan. 16Tupunan k'aspita hap'ispataq tupurqan inti lloqsimuy ladonta, chaytaq iskay pachak phisqa chunka metroyoq hina kasqa. 17Chaymantan tupullarqantaq wichay ladonta, hinan chaypas iskay pachak phisqa chunka metroyoq hina kasqa. 18Chaymantataq tupurqan uray ladonta, chaypas iskay pachak phisqa chunka metroyoq hina kasqa. 19Chay qhepatataqmi tupurqan inti haykuy ladonta, hinan chaypas iskay pachak phisqa chunka metroyoq hina kallasqataq. 20Tawantin lado perqa qhepantan tupurqan, Dios yupaychana wasiq hallp'antaq muyuriq perqayoq kasqa, tupusqataq kasqa tawantin ladonpas iskay pachak phisqa chunka metroyoqkama. Chay perqan Dios yupaychana wasi cheqastaqa muyuykurqan, chay ukhun ch'uya kasqa, qhepantaq qhellikaqpaq kasqa.


c: text/html

text: 1Wawqe-panillaykuna, tukuy sonqoywanmi Diosninchikta mañakuchkani judiokuna salvakunankupaq. 2Reqsisqayman hinam paykunaqa tukuy sonqowan Dios serviyta munanku, aswanqa manam imaynam agradayta yachankuchu. 3Manataqmá yachankuchu imaynanpim runataqa mana huchayoqpaqña Dios chaskisqantapas hinaspam kikinkupa rurasqankunallawan Diospa chaskisqan kayta munarqaku, chaynapim Diospa munasqanta mana kasukurqakuchu. 4Cristo hamuspanmi kamachikuykunaman hapipakusqanchikta chinkarachirqa chaynapi payman llapallan hapipakuqkunaqa mana huchayoqpaqña Diospa chaskisqan kananchikpaq. 5Kamachikuykunata kasukuspa mana huchayoqpaq Diospa chaskisqan kananchikmantaqa Moisespas ñam nirqaña kaynata: —Pipas lliw kamachikuykunata cumpliqqa chayraykum kawsanqa —nispa. 6Aswanqa iñikuspallanchik, mana huchayoqpaqña Diospa chaskisqan kananchikmantaqa kaynatam nin: —Ama piensaychu sonqoykipi: “¿Pitaq hanaq pachaman rinqa Cristota uraykachimunanpaq?” nispa. 7Amataq niychu: “¿Pitaq uku-uku pozoman rinqa Cristota wañusqakunamanta kawsarichimunanpaq?” nispapas. 8Moisesmi nin: —Diospa palabranqa cumplinaykipaqmi kachkan hichpallaykipiña, simillaykipiña hinaspa sonqollaykipiña —nispa. Chaytamá willakuniku: “Jesucristoman iñikuychik” nispa. 9Jesusqa Señor kasqanta willakuspaykiqa chaynataq payta Dios kawsarichimusqanta tukuy sonqoykiwan creespaykiqa salvasqam kanki. 10Sonqonchikwan creeptinchikmi mana huchayoqpaqña Dios chaskiwanchik hinaspam Jesucristomanta willakuptinchik salvawanchik. 11Bibliam nin: —Manam hukmanyanqachu pipas paypi confiakuqqa —nispa. 12Chaynaqa judiokunaqa mana judio kaqkunawan iguallam kanku. Señorninchikqa lliwchanchikpaqmi chullalla. Payqa chaninninpim qowanchik llapallan mañakuqkunaman. 13Chaynaqa: “Señorlláy” nispa mañakuqtam payqa salvaykunqa. 14¿Imaynatamá mañakunqaku payman mana iñichkaspankuqa? ¿Imaynataqmá iñinqaku paymanta mana uyarichkaspankuqa? ¿Imaynataq uyarinqaku pipas paykunaman mana willachkaptinqa? 15¿Imaynatataq willakunqaku mana pipas kachachkaptinqa? Bibliam nin: —¡Ima sumaqmi allin noticia willakuqkunapa chayamusqanqa! —nispa. 16Aswanqa manam llapallankuchu allin noticiataqa kasukunku. Isaiasmi nirqa: —Señorlláy, willakusqaykutaqa ¿pitaq creerqa? —nispa. 17Chaynaqa Jesucristomantam willakunapuni chayta uyarispanku iñikunankupaq. 18Aswanqa tapukunim: ¿Manachu llapallanku uyarirqaku? ¡Paykunaqa uyarirqakupunim! Bibliam nin: Voznillanmi lliw mundopa hawankama mastakurun. Palabranmi kay pachapa cantonkama chayaykurun. 19Nikunitaqmi: ¿Manachum judiokunaqa yacharqaku? Ñawpaqmantaraqmi Moiseswan Dios kaynata rimachirqa: Mana valeq huklaw runakunawanmi sientirachisqaykichik. Mana umayoq runakunawanmi piñarachisqaykichik. 20Isaiaspas mana manchakuspanmi Diospa nisqanta nirqa kaynata: Mana maskaqniykunam ñoqata tariwarqa. Mana imapas mañakuqniykunam asuykamuwarqa. 21Isaiasqa Israelpa mirayninkunamantapas kaynatam nirqa: —Tukuy punchawmi makiyta haywarayarqani mana kasukuq kutipawaqniy runakunaman —nispa.

robotstxt: allowed

filter: keep


text: 1Mana Israel runacunapis Jesucristupa wilacuyninta chasquicärishgantami Judea provinciacho musyapäcorgan apostolcuna y waquin waugui-panicunapis. 2Tsaymi Jerusalenman Pedro cutiycuptin waquin wauguicuna payta jamurpargan caynog nir: “Israel runa caycarga ¿imanirtag mana Israel runacunapa wayinman yaycushcanqui? Tsaynogpis ¿imanirtag paycunawan micushcanqui?” 4Tsaynog niptinmi paycunata Pedro wilapargan caynog nir: 5“Tayta Diosnintsita Jope marcacho manacuycashgächömi ricargä jatuncaray jacu-nirag jana patsapita uraycämogta. 6Tsaycho shumag ricaycunäpagmi caycargan lapanpis mana micunapag cag uywacuna. Tsaycunaga cargan chuscun chaquinpa pureg uywacuna, chucaru uywacuna, lashtaypa puregcuna y päregcunapis. 7Tsaychömi mayargä jana patsapita caynog nimogta: ‘Tsay uywacunata pishtarcur micuy.’ 8“Tsaynog nimaptinmi nergä: ‘Manami tsay uywacunataga noga micömantsu, tayta. Manami imaypis micushcätsu mana micunäpag nishgayqui uywacunataga.’ 9“Tsauraga jana patsapita yapay caynog nimargan: ‘Tsaynog nishga captëpis micunayquipag niycaptënaga ama yupaytupämaytsu: “Tsay uywacunataga manami micömantsu” nishpayqui.’ 10Tsaynöga nimargan quimsa cutimi. Nircurnami tsay jacuta jana patsapa cutitsicorgan. 11“Tsay hörami nogata ashimashpan posädaraycashgä wayiman chämorgan quimsa runacuna Cesarea marcapita. 12Tsauraga Santu Espiritumi nimargan mana mantsacuypa paycunawan aywanäpag. Tsaynog nimaptinmi aywargä cay sogta wauguicunawan. Lapanëmi yaycapäcorgä mana Israel runapa wayinman. 13Tsaychömi wayiyog wilapäcamargan wayincho juc ángil yuriparcur caynog nishganta: ‘Cachacuy Jope marcaman Simonta pushamunanpag. Paypa jucag jutinmi caycan Pedro. 14Paymi tantyatsishunquipag lapan castayquicunawan imanogpa salvacärinayquipagpis.’ 15“Wayiyog tsaynog wilamaptinmi Jesucristupa wilacuyninta parlapayta galaycorgä. Tsaycho parlapaycaptëmi nogantsiman shamushgannogla paycunamanpis Santu Espíritu shamushga. 16Tsaychömi noga yarpargä Jesucristo caynog nimashgantsita: ‘Juan Bautistaga yaculawanmi bautizargan runacunata. Tayta Diosnintsimi itsanga Santu Espirituwan bautizapäcushunquipag.’ 17Tsay nishgannoglami Jesucristuman yäracuptintsi Santu Espirituta Tayta Diosnintsi nogantsiman cachamushga. Nogantsiman cachamushgannog paycunamanpis cachamuptenga ¿pitag cä noga Tayta Diosnintsita tsapata churapänäpäga?” 18Tsaynog wilapaptinmi waugui-panicuna Pedruta manana jamurpargannatsu. Tsaypa trucanga cushicushpan caynog nipäcorgan: “¡Tsaynog captenga mana Israel runacunatapis Tayta Diosnintsi salvaycanmi!” 19Estebanta wanurcatsirnami Israel runacunapa autoridänincuna Jesucristuta chasquicogcunata waquinta prësu tsarircur carcilman wichgapäcorgan. Tsaynog carcilman wichgaptinmi waquincuna Jerusalenpita gueshpicärergan Feniciaman, Chipriman y Antioquiamanpis. Tsay marcacunaman chayaycurmi Israel runacunalata wilapargan Jesucristupa ali wilacuyninta. Mana Israel runacunataga manami pitapis wilapargantsu. 20Chipripita y Cirenipita Antioquiaman aywag runacunami itsanga tantyargan Jesucristupa wilacuynin mana Israel runacunapagpis cashganta. Tsaymi mana Israel runacunatapis wilapargan Jesucristuta chasquicur salvacärinanpag. 21Tsaynog wilacärinanpäga Tayta Diosnintsimi yanapargan. Tsaynogpami jutsa ruraycunata cacharir Jesucristuta atsca chasquicärergan. 22Tsayta mayashpanmi apostolcuna Jerusalenpita Bernabëta cachargan Antioquiaman tsaycho cagcunata yachatsinanpag. 23Bernabëga ali runami cargan. Tsaynogpis Tayta Diosnintsiman yäracur Santu Espíritu munashgannogmi imaypis cawag. Antioquiaman Bernabé chayaycurmi ricargan runacuna Tayta Diosnintsi munashgannog ali cawarcaycashganta. Tsaymi cushicushpan paycunata shacyätsergan Tayta Diosnintsiman yäracur imaypis cawananpag. Tsaycho Bernabé yachatsiptinmi más atsca runacuna Jesucristuta chasquicärergan. 25Tsaypitami Tarso marcaman Bernabé aywargan Sauluta Antioquiaman pushananpag. 26Antioquiaman paywan cutiycurnami juc wata atsca runacunata yachatsishpan Bernabëwan Saulo tsaycho targan. Antioquía marcachöragmi “Cristiäno” niyta runacuna galaycorgan Jesucristuta chasquicogcunata. 27Tsay witsanmi Tayta Diosnintsipa profëtancuna aywapäcorgan Jerusalenpita Antioquiaman. 28Tsaychömi profëta Agabuta Santu Espíritu musyatsergan: “Fiyupa muchuymi canga may-tsaychöpis” nir wilacunanpag. Tsaynog wilacuptinmi Jesucristuta chasquicogcuna wilanacorgan imatapis cashganpita shuntarcur Judea provinciacho cag waugui-panicunapag apatsinanpag. Tsay shuntashgantami Bernabëwan Saulo apapäcorgan Judea provinciaman. Tsaychönami mayor wauguicunata entregargan paycunana muchuy witsan aypupäcunanpag. Agabo nishgannoglami rasunpapis muchuy cargan. Tsay muchuyga cargan Romacho emperador Claudio mandashgan witsanmi.


text: 1Gamcunaga ¿imanirtag ali ricashga cayta munar y imaycayogpis cayta munar runa mayiquita chiquinqui, maganqui y wanutsinquipis? Munashgayquitapis mana tarinquitsu Tayta Diosnintsita mana manacurmi. 3Tayta Diosta manacurpis mana chasquipäcunquitsu manacagcunacho ushanayquipag manacurmi. 4¡Diosta mana cäsucog runacuna! Manacagcunata ruraycarga ¿imanirtag yarpapäcunqui Tayta Dios munashgannog cawaycashgayquita? Jutsata rurarga Tayta Diosnintsipa contranmi carcaycanqui. 5¿Manacu yarpapäcunqui Tayta Diosnintsipa palabrancho escribiraycashganta? Escribiraycashganga caynogmi niycan: “Tayta Dios gomashgantsi Santu Espíritu munaycan pay munashgannogla cawanantsitami. Manami munantsu manacagcunata rurar cawanantsitaga.” 6Pay munashgannog cawanantsipäga Tayta Diosnintsimi imaypis yanapamantsi. Palabranchöpis caynogmi escribiraycan: “Tayta Diosnintsi manami yanapantsu yachag-tucogcunataga. Mana yachag-tucuypa cawagcunatami itsanga cuyapar yanapan.” 7Tsaynog caycaptenga Tayta Diosnintsita cäsucäriy. Satanás yarpätsishushgayquitaga ama cäsupaytsu. Cäsupänayquipa trucanga shumag yarpachacurir ichipanqui. Ichipaptiquega aywacongami. 8Jutsa rurayman churacashga ama cawaytsu. Tsaypa trucanga Tayta Diosnintsiman lapan shonguyquiwan yäracur pay munashgannog cawapäcuy. Tsaynog cawaptiquega jutsayquita perdonarmi Tayta Dios tantyatsishunqui pay munashgannog imaypis cawapäcunayquipag. 9Tayta Diosnintsita mana cäsucuycarga ¿imanirtag cushishga cawarcaycanqui? Cushicunayquipa trucanga jutsata rurashgayquipita laquicur wagapäcuy. 10Tayta Diosnintsi munashgannog cawanayquipag manacäriy. Tsaynog manacuptiquega paymi imachöpis yanapashunquipag. 11Waugui-panicuna, jucniqui jucniquipis ama jamurpänacuytsu. Pitapis jamurparga Tayta Diosnintsi cuyanacunantsipag nimashgantsitami manacagman churaycantsi. ¿Pitag cantsi Tayta Diosnintsi nimashgantsita manacagman churanantsipäga? Manacagman churanantsipa trucanga Tayta Dios nimashgantsita cäsucushun. 12Tsaynogpis Tayta Diosnilantsimi munayniyog caycan pitapis jutsayog o jutsaynag cashganta ninanpag. Paylami munayniyog caycan salvamänantsipag o infiernuman gaycamänantsipagpis. Tsaynog caycaptenga ¿gam pitag canqui imanog captinpis runa mayiquita jamurpänayquipäga? 13Waquinniquega caynog nircaycanqui: “Warantincuna aywashun juc lädu marcapa. Tsaycho juc wata arumushun atsca guellayta gänamunantsipag.” Tsaynog negcunaga shumag mayapäcamay. 14Tsaynog nipäcushpayquipis gamcuna manami musyapäcunquitsu warantincuna imanog canayquipag cashgantapis. Pucutay yurircamur elgacäcushgannoglami gamcunapis yupashga watala cawapäcunquipag. 15Tayta Diosnilantsimi musyan yarpashgayquinog cananpag cashganta o mana cananpag cashgantapis. Tsauraga: “Caytami wactami rurashag” nishpayquega Dios-tucuycanquimi. Tsaynog musyag-tucunayquipa trucanga caynog nipäcunquiman: “Tayta Diosnintsi yanapamaptenga imatapis alita rurashagmi.” 17Tayta Diosnintsi munashgannog cawanayquipag cashganta musyaycar pay munashgannog mana cawarga jutsatami rurarcaycanqui.


text: 1Jesusmi kay kumparasyuntapis parlar intrachikuran, paykuna maydiyapis ama disanimakurchu Dyusman mañakunanllapapaq. 2Niranmi: "Uk pwiblupimi karan uk jwis. Paymi Dyusta mana manchar, runakunamatapis mana rispitaqchu. 3Chaynullami chay pwiblupiqa kaqpis uk byuda warmi. Paymi uk prublimayjun kaq. Chaymi jwisman rir mañakuran, chay kuntraqninwan arriglachinanpaq. 4Piru chay jwisqami waran waran ritinmapis mana kasuqchu chay warmitaqa. Chaymantaqami yarpur niran: Nuqa, Dyusta mana kasunichu. Chaynulla runakunatapis mana rispitanichu. 5Piru chaynu katiymapis kay warmisita qillakachimayan. Chayraykumi paytaqa yanapashaq amana mas shamur qillakachimananpaqnachu nir". 6Chaynullami Amitunchikqa niranpis: "Mana allin jwis chaynuta ruratinqa, 7ashwan ¿Dyusninchikmaqachu mana kasuyanqa chay paypa kaqninkunata unaqpis, tutapis paypaq llakir mañakutinqa? ¿Yarakuchiyanqaraqchu? 8Nishaykillapapis: Manami yarakuchirchu yanapar washayanqa. ¿Piru Dyusmanta Shamuq Runa shamurqachu, mayqanllataqa tariyanqaraq kriyiqta? nir". 9Chaymantami Jesusqa uk kumparasyunta rurar tukuy chaypi kaqkunataqa intrachiran. Chaqa chaypi kaqkunamanta wakinqami, mana uchayjun yupay tukur ukkunataqa mana kwintachaqchu. 10Chaymi niran: "Ishkay runami riranllapa Dyusta adurananllapa wasiman mañakuq. Ukqami karan fariseo; nataq ukqa Romapaq impwistuta kubrakuq. 11Chay fariseuqami shasha kaynu niyaran paylla alabakar: 'Tayta Dyus, nuqaqami payji nishuni mana chay wakinkuna yupay kashayrayku. Chaqa wakinkunami suwakuqkuna, malukuna, ukwan ukwan punuqkuna ima. Chaynulla nuqaqa manami kay impwistuta kubrakuq runa yupaychu kanipis. 12Nuqami ayunani simanapaq ishkay kuti. Chaynulla dyis parti ganashaymanta ukta qushuni' nir ima. 13"Piru chay impwistuta kubrakuq-shuypaqa karukaqlapi sharan. Chaymi mana syilumanmapis chapakunayaqchu. Ashwanmi malay nir yarpur qasqunta takar niyaran: '¡Tayta Dyus llakipamay-ari! ¡Nuqami chiqap uchayjun kani!' nir. 14"Chaymi nuqaqa nishaykillapa: Kay impwistuta kubrakuqqami, wasinmanqa tikrakaran, Dyus uchankunamanta pirdunar llakipashana katin. Nataq fariseo-shuypaqa mana. Chaqa mayqan kusa kani niqtaqa, mana kusapaqchu Dyusqa riqsin. Ashwan mana kusa kani niqtaqa, maydiyaqa kusa nishapaqna riqsinqa". 15Chaymantami Jesusmanqa wamritukunata aparanllapa bindisinanpaq. Piru chay yach'akuqninkuna chaynu wamritukunata apaqta rikarqa, chay apaqkunataqa anyaq ch'urakaranllapa. 16Chaymi Jesusqa paykunata qayar, kaynu niran: --¡Ama arkarchu, dijay nuqaman shamunqa wamritukunaqa! Chaqa Dyus mantakuyashanqami kay wamritukuna yupay mana kwintachaypaq kaqkunalapaq. 17Chiqaptami nishaykillapa: Dyus mantakuyashanman yaykunaqkunaqami kay wamritukuna yupay kanqallapa. Chaqa mana chaynu karqami Dyus mantakuyashanmanqa mana yaykunqallapachu nir. 18Uk mantakuqmi Jesusta tapuran kaynu nir: --Kusa allinla Yach'achikuq Taytituy, ¿imatataq rurayman, tukuy tyimpupaqna kawsanaypaqqa? nir. 19Chaymi Jesusqa niran: --¿Imapaqtaq kusa allin nimanki? Allinla kaqqami kan ukla. Payqami Taytay Dyus. 20Chaqa qamqami yach'ankina, Dyus tukuy mantakushankunataqa. Chaypiqami nin: 'Ama uk uk warmiwan punuychu; ama wanuchikuychu; ama suwakuychu; ama uknikipaq llullakur rimaychu chaynulla taytaykita, mamaykita kasuy' nir. 21Chaynu nitinmi, chay runaqa niran: --Tukuy chaykunataqami takshaymanta-pacha rurashana kani nir. 22Chaynu nitin uyarmi, Jesusqa niran: --Uksitumi faltashuyanraq ruranaykipaqqa: Rir, tukuy imayki kaqta rantikur qillaynikitaqa mana imayjun kaqkunata quy. Chaynuqami unaq syilupiqa mana tukukaq imaykitana tarikunki. Piru chay nishushayta rurarnaqami, shamutki nuqawanna rishun nir. 23Piru chaynu Jesu's nitin uyaparqami, kusalata llakiran. Chaqa kusala imayjun-ari karan. 24Chaynuta rikarmi, Jesusqa niran: --¡Kusa trabajusuraq kanqa chay kusala imayjun kaqkuna, Dyus mantakuyashanman yaykunanpaqqa! 25Ashwanmi chay kusala imayjunkuna, Dyus mantakuyashanman dasla yaykunanmantaqa, uk kamillu dasla pasayta puytinman uk awjapa uch'kitunta nir. 26Chaymi uyakuqkunaqa, tapuran Jesustaqa: --Chaynu katinqa ¿pitaq washakayta puytiyanqa? nir. 27Chaynu nitinmi Jesusqa niran: --Runakunapaq mana ruraypaq kaqkunamapismi, Dyuspaqqa imapis ruraypaq nir. 28Chaynu nitinmi Pedruqa niran: --Taytituy, nuqakunamaqami tantar imayllapakunata dijashana, qamwanna purinillapa. 29Chaynu nitinmi, payqa niran: --Chiqaptami nishaykillapa: Mayqanpis Dyuspa mantakuyninrayku, wasinta, warminta, ukninkunata, taytankunata, wamrankunata dijaqkunaqami, 30kay pachapiqa kusala achkatana aypanqallapa chay dijashanllapamantaqa. Nataq maydiya-shuypaqa tukuy tyimpupaq kawsaytana aypanqallapa. 31Jesusqami dusi yach'akuqninkunata wakaqlaman qayar kaynu niran: "Kananqami rishunllapana Jerusalenman. Chaynuqami Dyuspa unay rimaqninkuna, Dyusmanta Shamuq Runapaq iskribishanllapakunaqa, kumplikanqa. 32Chaqa paytaqami mana Israelmanta runakunamanna qukunqallapa. Chaymi paykunaqa kusalata burlakanqallapa, jurapanqallapa, tuqapanqallapa ima. 33Chaymanta-shuypaqa wipyasha imana karqa wanuchinqallapa. Piru kimsa diyamantaqami qashan kawsamunqa". 34Chaynu Jesu's nitinmapis, yach'akuqninkunaqa mana intrakaranllapachu. Chaynulla manami yach'aranllapapischu imapaqmi willayan nirmapis. Chaqa paykunapaqqami mana intrakaypaqchu karan. 35Jerico' pwiblupa shipchanpina Jesu's katinqa, uk syigu runa limusnata mañakur nanpa yatalanpi tayaran. 36Chaymanta kusa achka runa pasaqta syintirqa, tapukuran imataq pasayan nir. 37Chaymi willaranllapa Nazaretmanta Jesu's chayta pasayan nir. 38Chayraykumi chay syigu runaqa jwirtita kaynu niran: --¡Davidpa ayllun Jesu's, llakipamastuy-ari! nir. 39Chaynu nitinmi naypaqta riqkunaqa anyaranllapa uyarananpaq. Piru payqami, ashwan mas jwirtita qaych'akuran kaynu nir: --¡Davidpa ayllun, llakipamastuy-ari! nir. 40Chaymi Jesusqa, das shar kach'akuran payman apananllapapaq. Ch'atinnaqa, Jesusqa tapuran: 41--¿Imatataq qampaq ruranayta munayanki? nir. Chay syigu runaqa niran: --Taytituy, rikakuytami munayani nir. 42Jesusqa niran: --¡Rikakuynari! Chaqa kriyishaykiraykumi alliyashaykina nir. 43Chaynu nitinmi, chay kutilla rikakuranna. Chaymi Jesuspa pullanna riran Dyusta alabaqnu. Chayta rikarmi Dyustaqa tukuyla alabaranllapa.


text: 1Chauraga churïnuysi cayag Timoteo, gamsi mas valorchacuy Jesucristo “Cuyapälarmi yanapashay” nirayäshuptiquiga. 2Chay achca yupachicug-mayinchipa naupanchru ningagta chay yupachicuna runacunata gamsi niy yachrachipäcunanpag. Nätan chay ningay runacunaga capäcuchun ali yachrachigcama. 3Chaura Jesucristo nishungayta rurayarga ima-ayga cunchuytas awantay juc soldädu ima-ayga cunchuytas awantagnuy. 4Musyayangaynuysi soldäduman yaycurayag runaga quiquinpa imas juc ruranancunata ruran manam waquin runanuychu. Antis soldäduman yaycurayag runaga mandagnin ningantam ruran imanaypa ayganaypas chay mandagnin alipag ricananpag. 5Chaynuytan carrërachru cörrig runasi imanuypa cörrinanpagsi mandashancunachru ningannuy cörrir-ran premiutaga chrasquin. 6Chracrachru uryagsi chracrata ali atendisha carga payran naupataga chrasquin chay chracrapita yargamugta. 7Pinsiay chay ningagcunaman. Munayniyog Diosga lapantam tantiachishunqui. 8Chaura yarpachracuy Jesucristo cunchunganta, jinaman cawacämunganpita. Pay cara Rey Davidpa ayllun aywag castapitam. Paypitam nogaga willapacuyä ali willapata. 9Nätan Jesucristopita willapacungäpitam nogaga cay carcelchru cadenawan watashas cunchuyä lutan rurag runanuysi. Chaynuy cayaptïsi Diospa chay ali willapanga chaynuylam willapacayan. 10Nätan nogaga ima-aygata cunchuyarsi willapacuyä Diospa acrashancuna raygom, paycunas Jesucristo salvacug canganta musyarärir payman yupachicurcänanpag, chaynuypa paywan imaycamas cawapäcunanpag. 11Chaynuy cunchuyar willapacunapitaga alitam Jesusman yupachicug-mayinchi runacunas rimapäcun cay nir: Pay raygo wanurga, paywanmi imaycamas cawashun. 12Ima-ayga cunchuytas awantarga paytam mandayta yanapäshun. Paytaga “Manam reguëchu” nishaga, paysi “Manam reguegchu” nimäshunmi. 13Nätan noganchi rimanganchinuy mana rurashas, payga ningannuy ruragmi, payga manam canan imata nircursi unaynintaga “Jucnuyta niyagchu” nir rimapäcungan. 14Chaura Dios nirayäshuptiquiga, gamsi Jesusman yupachicugcunata chaynuyla yarpayächiy chay razoncag willapapita, jinaman chaynuyla yarpachiy chay yanga mana väligcunapita rimar jatun shimipa mana ninacurcänanpagsi. Chay imapitas yanga rimayaycunaga manam imapagsi välinchu, antis chaywanga pantacarcayanmi. 15Gam ichaga imanaypanuy ayganaypanuysi cawayay Dios nishungayta rurayar “Paymi ichaga ali uryag runä” nisha canaypag. Chauraga mana pengacular juc ali uryapacug runanuysi ali willapata shumag yachrachiy. 16Ama timputa pasaychu Diospa contran rimagcunawan, jinaman chay mana väligcunapita rimagcunawan. Chaycunawan timputa pasagcunaga waranpa waranpam mas juchaman ishquircayan. 17Chaycuna rimarcayangan juc gangrëna gueshyanuymi cayan alisca juyu. Chay lutancunapita yachrachigmi cananga carcayan Himeneowan Filetos. 18Paycunaga razoncag willapata dëjarcurmi cananga yachrarcayächin cay nir: “Nämi wanushapita cawacämuyga casha” nir. Chay nipäcur Jesusman yupachicug-mayinchicunata waquintaga nämi pantacararcayächin. 19Nätan chaynuy yachrarcayächiptinsi Diospa razoncag willapanman yupachicugcunaga manam cäsupäcunchu. Chayta mana cäsugcunapita isquirbishachrüsi cay niyanmi: “Munayniyog Diosninchiga regueyanmi paypa cagcunataga. Nätan pisi ‘Diospa runanmi cayä’ nigga, dëjanmi ima lutan ruraycunatas” niyanmi. 20Mä caynuypa tantiachishay: Jatun juc alinnin wayichrüga cayan tucuymi ima-aygacunas, örupitas golguepitas, nätan cayantan guerupita, jinaman mitupita rurashas. Chaycuna waquinmi cayan alicunachru üsasha cananpag, nätan waquinmi cayan manacagcunachru üsasha cananpag. 21Chaura pi maysi chay niyangä lutancunata mana ruragga canga alinninpag ricasham, mana juchäcuyagmi, munayniyogpagsi alisca välig runam, ima-ayga ali ruraycunatas rurayagmi. 22Chaura waquin mözucunanuysi lutanlata rurayarga amam cawanquichu, antis cawanquiga alita rurayarmi, Jesuslaman yupachicularmi, runa-mayiquita cuyayarmi, jinaman Munayniyog Dios munangannuy mana juchäcular cawag runacunawansi gasila cawayarmi. 23Chauraga juc gotaranuysi ama timputa pasaychu chay imacunapitas yanga rimaycunachru. Gamga musyayanquim chaycuna nä rimaptinga jatun shimipa ninacuyla canganta. 24Chaura Munayniyog Diospa servig runan cayarga amam chaynuy jatun shimipa ninacuyarga cawanquichu, antis canqui lapanpagsi shacya runam, ima-ayga captinsi awantacugmi, ali ruray yachrachigmi, 25jinaman Diospa contran rimagcunatas shumagpa tantiachigmi. Chaynuy rimapaptiquiga quizämi ali willapata tantiarurga juchancunapita wanacurcur Diosman cutirärimansi. 26Chaynuypaga paycunas juc carcelpita yargognuymi Asyag munangannuy lutan rurarcayanganpita yargaräringa.


text: 1Re nabey trato re xuban re Dios quiq'uin re kavinak xe'c'ue' ajuer can, xubij re andex rubanic niquiban chin niquiya' ruk'ij re Dios, y anche' niquiban-va quire' ja chupan re rachoch re Dios re xc'ue' quiq'uin, y re jun jay re' xa vova' chach re ruch'ulef xban-va. 2Y re jay re' ja quire' rubanic: Chupan re nabey parte c'o jun candelero y jun mesa. Y chach re mesa re' jec'o-va re lok'olaj tak xcana-vay, y re nabey parte re' nibex Santo cha. 3Y chij can re ruca'n utzulaj tziak re anchok cha tason-va rupan re jay re', chire' c'o-va re ruca'n parte re nibex Sant'isimo cha. Quire' nibex cha roma m'as santo que chach re nabey parte. 4Y chupan re ruca'n parte re' c'o jun altar re banon cha k'anapuak y chire' niparox-va re pom. C'o chuka' re cofre chin re ru-trato re Dios. Y ronojel rij re cofre re' de oro, y can quire' chuka' re rupan. Chupan re cofre c'o jun lak re banon cha k'anapuak, y chupan re lak re' c'o ba' man'a, re vay re xka-pa chila' chicaj re xquitaj re kavinak xe'c'ue' ajuer can tak xe'c'ue' pa desierto. Chupan re cofre c'o chuka' re ru-vara re Aar'on, re xjotayim-pa. Y chuka' c'o re tz'alam tak aboj re anche' xtz'ibas-va can re mandamientos. 5Xe'ban re je ca'e' querub'in quiric'on quixic' pa rue' re cofre, y re' xe'oc chique re kavinak xe'c'ue' ajuer can chin che ne'ka chiquic'o'x che re Dios can xc'ue-va chire' roma c'o ruk'ij y ru-poder. Y re tz'apebal-rue' re cofre xuc'ut chiquivach re kavinak xe'c'ue' ajuer can che can c'o-va cuyubal-mac. Pero vocame man xtakabij-ta m'as chij ronojel re'. 6Y jac'a quire' xban cha re rachoch re Dios, che re sacerdotes nojel tiempo ye'oc chupan re nabey parte chin niquiban re rusamaj re Dios y chin niquiya' ruk'ij. 7Jac'a chupan re ruca'n parte, can xe-va re namalaj sacerdote re c'o modo ndoc-apo, y can xe-va jun k'ij ndoc chupan jun juna'. Y tak ndoc-apo, nuc'uaj quiq'uiq'uel re chicop re ye'quimisas y nusuj cha re Dios roma re rumac reja' mismo y roma chuka' re quimac re vinak. 8Tak c'a nicusas-na re jun rachoch re Dios re', man xabanchique-ta vinak nitiquir ndoc-apo chupan re lugar Sant'isimo. Y riq'uin re' re Esp'iritu Santo nuc'ut chakavach che chupan re tiempo tak xbanataj quire', c'amaje-na tik'alajin re andex rubanic niban chin nivil re bey chin ye'bapon re vinak c'a riq'uin re Dios. 9Y ronojel re' c'o q'uiy cosas nubij chaka chupan re tiempo vocame. Re chicop y re ofrendas re xe'quisuj re sacerdotes cha re Dios re tiempo re', man xe'tiquir-ta xquiban chique re vinak re xe'yi'o ronojel re', che choj-ta xuban re c'anma chach re Dios. 10Roma chupan re nabey trato, xaxe xch'o chij re andex niquitaj, re andex niquikum, y re andex rubanic chin niquijosk'ij-qui'. Y ronojel re' xbex chique re kavinak xe'c'ue' ajuer can che tiquibana'. Y re' xtiq'uis rubanic c'aja tak re Cristo xte'ka vova' chach re ruch'ulef roma niban chic jun c'ac'a trato. Roma re nabey trato xa m'as chij re cuerpo xch'o-va. 11Re Cristo can xpa-yan y xoc jun Namalaj Sacerdote chin re c'ac'a trato re xban kaq'uin re ruc'amom-pa utzil chaka. Re rachoch re Dios re anche' xoc-va re Jesucristo m'as nem y m'as jabal. Roma re jay re' man vinak-ta je'banayon richin, mare' k'alaj che man vova-ta chach re ruch'ulef c'o-va. 12Re Jesucristo can xe-va re jun bey xoc chupan re lugar rubini'an Sant'isimo re c'o chila' chicaj. Tak reja' xoc chupan re lugar re', man xusuj-ta quiq'uiq'uel achija' tak cabras, y ni xe-ta quiq'uiq'uel alaji' tak vacx, xa can ja reja' mismo re xusuj re ruq'uiq'uel cha re Dios chin che xcuyutaj re kamac, y riq'uin re' xuban chaka che jumul xojcolotaj chach re mac. 13Chupan can re nabey trato, tak c'o jun vinak re man ch'ajch'oj-ta rubanon re ru-cuerpo chach re Dios, re vinak re' chin che nich'ojch'ojer chach re Dios, tiene que niquimisas jun toro o jun achij cabra o niparox jun novilla, y re ruchajil re novilla y re ruq'uiq'uel re toro, y re ruq'uiq'uel re cabra nichicax chij re vinak re man ch'ajch'oj-ta ru-cuerpo chach re Dios. 14Vo xa re quiq'uiq'uel y re quichajil re chicop xtiquir xujosk'ij re qui-cuerpo re vinak re', c'alapa' ruq'uiq'uel re Jesucristo man-ta xtitiquir. Reja' can nitiquir nuch'ojersaj re k'anma chach re mac re yojc'uan-a pa camic, y nuban chaka che yojtiquir nakaban re rusamaj re c'aslic Dios. Re ruc'aslen reja' ch'ajch'oj y man jun mac xuban, y re ru-poder re Esp'iritu Santo chin nojel tiempo jare' re xbano cha re Jesucristo che xusuj-ri' cha re Dios chin xquimisas pa ru-cuenta re kamac. 15Y mare' can ja-va re Jesucristo re nisamajin re c'ac'a trato re xuban re Dios kaq'uin yoj. Y mare' re je'vayon roma re Dios chin ye'oc riq'uin reja', c'o qui-herencia chila' chicaj, roma ja quire' rubin, y re herencia re' chin nojel tiempo. Yoj re yojc'o chupan re tiempo re', c'o ka-herencia chila' chicaj, y quire' chuka' re kavinak re xe'c'ue' chupan re tiempo chin re nabey trato. Re Jesucristo xcom chuka' pa qui-cuenta reje', chin che xe'colotaj chach re quimac. 16Can xc'atzin che xcom re Jesucristo. Ancha'l nibanataj vova' chuch'ulef, tak jun tata'aj nuban jun vuj y chupan re vuj nubij che tak reja' xticom, re herencia ndoc quichin re rajc'ual. Pero kataman che re herencia man nijach-ta chique tak c'a c'as re tata'aj, tiene que niquiyabej-na che nicom. 17Y c'aja tak quiminak chic re tata'aj, c'ajare' c'o modo nijach re herencia re ruyi'on can. Pero tak c'a c'as re tata'aj, re vuj banon man jun rajkalen. 18Y quire' chuka' xban quiq'uin re kavinak xe'c'ue' ajuer can. Roma nabey xe'quiquimisaj re chicop y xbiyin quiq'uiq'uel. Y ja chire' tak xtiquir-pa re nabey trato. 19Roma tak re Mois'es rubin chic chique re vinak ronojel re nubij chupan re ley re tiene que niquiban, xbo'rc'ama-pa re quiq'uiq'uel re alaji' tak vacx y achija' tak cabras, ba' ya', ba' rusumal oveja re banon pintar che quiak y ba' k'ayis rubini'an hisopo, y c'are' xuchicaj ba' quic' xalon riq'uin ya' chij re vuj chin re ley y chuka' xuchicaj pa quive' conojel re vinak, 20y re Mois'es nubij chique re vinak: Riq'uin re quic' re', ndel che tzij che ja xtz'ucutaj-a re trato re xubij re Dios che nakaban, xcha' re Mois'es chique re vinak. 21Y re Mois'es xuchicaj chuka' re quic' chij re rachoch re Dios y chij ronojel re cosas re xque'oc pa rusamaj re Dios. 22Y chupan re ru-tiempo re ley bama ronojel xe'ch'ojersas che quic', y vo xa manak quic' nibiyin, man nicuyutaj-ta re mac. 23Ancha'l xkabij-yan-ka, re rachoch re Dios re xquiban re kavinak xe'c'ue' ajuer can, can ancha'l-va re rachoch re Dios re c'o chila' chicaj. Y re rachoch re Dios re xquiban vova' chach re ruch'ulef y ronojel re cosas re jec'o chupan, c'a xe'ch'ojersas-na riq'uin re quiq'uiq'uel re chicop, c'ajare' xe'cusas cha re rusamaj re Dios. Pero como re rachoch re Dios re c'o chila' chicaj m'as nem ruk'ij, nic'atzin ruq'uiq'uel Jun re m'as rajkalen que chach re quiq'uiq'uel re chicop. 24Mare' re Jesucristo man xoc-ta chupan re rachoch re Dios re banon coma re vinak vova' chuch'ulef chin xusuj-ta ruq'uiq'uel pa kaq'uixel yoj, roma re rubanic re jay re banon coma re vinak, xa ancha'l re rachoch re Dios re c'o chila' chicaj. Mare' reja' c'a chila' chicaj xbe'oc-va chin nich'o riq'uin re Dios pa kave' yoj. 25Re Jesucristo man nuban-ta ancha'l xuban re namalaj sacerdote vova' chach re ruch'ulef. Roma re sacerdote ronojel juna' ndoc chupan re lugar rubini'an Sant'isimo chin nusuj quic', pero mana-ta re ruq'uiq'uel reja' re nusuj. Jac'a re Jesucristo xa jun bey xuban quire' y re quic' re xucusaj can ja re ruq'uiq'uel reja'. 26Roma xe-ta q'uiy bey xusuj-ri', q'uiy-ta bey xutaj pokan y q'uiy-ta bey xcom, y can-ta quire' rubanom-pa tak xban re ruch'ulef, y chuka' c'a quire-ta nuban chupan re tiempo re'. Pero man quire-ta xuban. Reja' xa jun bey xusuj-ri' chin xcom chin che ndel-a re kamac. Y tak reja' xuban quire', xa c'aja chupan re ruq'uisibal tiempo. 27Yoj re yoj vinak banon chaka che xaxe jun bey yojcom, y c'are' nipa re juicio. 28Y quire' chuka' re Jesucristo, reja' xaxe jun bey xcom chin che ja reja' re xkalen re kamac. Y can xtapon-va re k'ij tak reja' xtipa chic jun bey. Pero man chin-ta che ne'com chic-ka jun bey roma re kamac, xa chin che jumul yoje'rucola-ka yoj re kayaben-apo.


text: 1Saypitami Jesucristo caynöpis nimargan: “Sardis marcacho caycag yäracamagcunata ricag angilpäpis cay nishgäta guelgay: “Nogami Santu Espirituta cachamö. Saynöpis nogami maquëcho ganchis goyllarcunata sararaycä. “Noga musyämi imano cawaycäyashgayquitapis. Tayta Dios munashganno cawaycäyashgayquita runacuna yarpaptinpis gamcunaga wanushnömi caycäyanqui. 2¡Shonguyqui manarä chucruyashganyag shumag yarpachacuyay Tayta Dios munashganno cawayänayquipä! Alita ruraycäyashgayquita yarpäyaptiquipis Tayta Diosninsipäga mana alimi caycan. 3Yarpäyay ali wilacuynëta yachacuyashgayquita. Jusayquicunata cacharir Tayta Dios munashgannöna cawayay. Pay munashganno mana cawayaptiquega elagpita suwa shamushgannömi nogapis elagpita shamushäpä gamcunata castiganäpä. 4“Tayta Diosta mana cäsucur waquin cawayaptinpis walcaglami pay munashganno cawaycäyanqui. Sayno cawayashgayquipitami naupächo cawayanquipä yurag mödanayqui jatish. 5Saynölami imano nacarpis Tayta Dios munashganno cawag cäga yurag mödanan jatish gloriacho cawayangapä. Paycunapa jutincunaga apuntaraycan libro de la vïdachömi. Paycunapa jutintaga manami say librupita börrashäsu. Taytäpa y angilcunapa naupanchömi lapantapis musyasishä nogaman yäracamag cashganta. 6“Wiyacogcunaga shumag tantyacuyäsun Santu Espíritu sayno nishgancunata.” 7Saypitami Jesucristo caynöpis nimargan: “Filadel a marcacho caycag yäracamagcunata ricag angilpäpis cay nishgäta guelgay: “Nogaga jusaynag Diosmi cä. Nishgäcunataga imaypis cumplëmi. Gloria puncupa llävintami sararaycä. Saymi munayyog caycä salvash cagcunata gloria puncuta quichapänäpä y mana salvash cagcunata wichgapänäpäpis. 8“Nogaga musyämi imano cawaycäyashgayquitapis. Munayniynag caycarpis mana gongaylapami nishgäcunata cumpliyashcanqui. Saynöpis chasquicayämashgayquita manami pengacuyashcanquisu. Saymi gloria puncuta gamcunata quichapashcä. Say puncupa yaycuyaptiqui pipis manami michäyäshunquipäsu. 9Marcayquichöga Israel runacuna: ‘Tayta Dios munashgannömi cawaycä’ nicarpis manami rasunpaypasu pay munashganno cawaycäyan. Saypa trucanga Satanás munashganta rurarmi cawaycäyan. Paycunatami juicio nalcho mandashä puntayquiman gongurpacur: ‘Rasunpaypami gamcunaga Tayta Diospa wamrancuna caycäyanqui’ niyäshunayquipä. 10“Imano nacarpis noga nishgäcunata mana ajayaypami cumpliycäyanqui. Sayno cawayaptiquega may-saycho tag runacunata yupa nacaycunawan castigarpis gamcunata manami castigashayquisu. 11“Noga shamunäpänami caycä. Saymi yachasishgäcunata mana gongaypa noga munashgäno cawayänayqui. Saynöpami gloriaman chämur premiuta chasquiyanquipä. 12Munashgäno imaypis cawagtaga chasquicushä Tayta Diospa naupancho cawayänanpämi. Templupa cimientuncho rumicuna mana cuyucog cayashgannömi paycunapis Tayta Diospa naupancho imayyagpis cawayangapä. Nogapa cashgan musyacänanpämi paycunacho guelgashä Tayta Diospa jutinta y mushog jutëtapis. Saynöpami gloriapita shamog mushog Jerusalén marcacho imayyagpis täyangapä. 13“Wiyacogcunaga shumag tantyacuyäsun Santu Espíritu sayno nishgancunata.” 14Saypitami Jesucristo caynöpis nimargan: “Laodicea marcacho caycag yäracamagcunata ricag angilpäpis cay nishgäta guelgay: “Runacunata salvananpä Tayta Dios lapan promitishgancunataga nogami cumpliycä. Nogaga imaypis rasun caglatami në. Nogawanmi Tayta Dios lapantapis camargan. 15“Nogaga musyämi wanush-japuy cayashgayquita. Sayno cayänayquipa trucanga alimi canman wanucuyaptiquipis. 16Sayno cayashgayquipitami melanaypä cagta jitarishganno gamcunatapis naupäpita garguyäshayquipä. 17“Rïcu cayashgayquimanmi gamcunaga atiënicuycäyanqui. Saymi gamcunaga parlar puriycäyanqui imapis mana pishëshushgayquita. Sayno carpis manami cuentata gocuyanquisu cuyapaypä pobrinöla caycäyashgayquita. Gamcunaga gaprano y pengaypä garapächunölami caycäyanqui. 18Rasunpaypa rïcuno cayta munarga gori püruta nogapita rantiyay. Garapächuno cayta mana munarga yurag mödanata nogapita rantiyay. Gaprano cayta mana munarga nogapita jampita rantiyay. Saynöpami rïcuno cayanquipä, ali mödanashno cayanquipä y gaprano cayashgayquipa trucanga alina tantyacuyanquipä. 19“Cuyashgä cagtaga lutanta ruraptin noga castigämi lutan rurayashgancunata cachariyänanpä. Sayno castigacog caycaptëga shumag tantyacur noga munashgänöna cawayay. 20Wayi puncuyquipita gayacamognömi gamcunata gayacaycämö. Gayacamushgäta wiyar chasquicamaptiquega gamcunawanmi imaypis cawashäpä. Cuyanacuyashgayquiwan micur cushicuyashgayquinömi gamcunapis nogawan imaypis cawar cushicuyanquipä. 21Munashgäno imaypis cawayaptiquega gamcunata churashayqui nogawan mandag cayänayquipämi. Saynölami Tayta Dios munashganno cawaptë nogatapis churamash paywan imayyagpis mandag canäpä. 22“Wiyacogcunaga shumag tantyacuyäsun Santu Espíritu sayno nishgancunata.”


text:
26Jesucristoga manami cay pasacho mandag cüranösu caycan. Payga jusalicur cawag runacunawan purirpis manami imaypis jusalicushgasu. Saynöpis cananga lapanpä munayyog carmi Tayta Diospa derëcha cag naupancho caycan. Cay pasacho mandag cüraga waran waran uywacunata pishtarcur altarcho rupasiyan quiquincunapa y waquin runacunapa jusancuna perdonash cayänanpämi. Jesucristumi isanga juc cutila cruzcho wanushga nogansi-raycu. Saynöpami imayyagpis payman yäracogcunapa jusancunata Tayta Diosninsi perdonan salvash cayänanpä.
FREE!
One App.
1550 Languages.


text: 1Diosníy, Diosníy, imaraykutaj saqerpariwankiri? Imaraykutaj mana salvawankichuri? Waqaspa mañakusqayta imaraykutaj mana uyariwankichuri? 2Diosníy, tuta p'unchay wajyakuyki, Qantaj mana uyariwankichu. Mana noqapaj samarikuy kanchu. 3Qantajrí Santo Kaj Dios kaspa, kamachinki; tukuy israelitaspa yupaychasqan kanki. 4Tatasniykoqa Qampi suyakorqanku; Qampi suyakojtinku, Qan librarqanki paykunata. 5Yanapanaykita mañakorqanku, Qantaj paykunata salvarqanki. Qampi suyakorqanku, Qantaj paykunata mana p'enqaypi rikhuricherqankichu. 6Noqatajrí mana runachu kani, manachayqa khuru jinalla. Runaj sajra suti churanan kani, millachikunantaj. 7Rikuwajkunaqa alqochakuwanku; simisninkuta llint'aykachaspa, umasninkuta khiwinku. 8Niwankutaj: Kayqa Tata Diospi atienekuspa suyakorqa; pay ari librachun. Chhikatapunichus munakorqa chayqa, salvachun ari, nispa. 9Jinataj ari; Qanqa mamaypa wijsanmanta nacechiwarqanki. Mamaypa ojllaynimpi ñuñushajtillayraj, Qampi atienekuyta yachachiwarqanki. 10Nacekusqaymantapacha noqaqa ojllayniykipi karqani; mamaypa wijsanmantapacha Qanqa Diosniy kanki. 11Ama noqamanta karunchakuychu. Llakiy patapi kashani, nitaj pi yanapawajniy kanchu. 12Contrariosniy ashkha phiña toros jina muyuykuwanku, Basán jallp'asmanta phiña toros jina. 13Phiña leones jina qhaparinku; siminkuta kicharinku, oqoykunawankupaj jina. 14Yaku jich'asqa jina kani. Tukuy tullusniy ch'utasqa kanku. Sonqoytaj mapha jina ukhuypi unuyashan. 15Simeyqa k'analla jina ch'aki kashan, qalluytaj pata simiyman k'askaykun; jallp'a pampaman wañusqata aysarqowanki. 16Alqos jina, sajra runas uj tropa muyuykuwanku; chakisniyta, makisniytawan jusk'urawanku. 17Tullusniyta yupakuyta atini, chaykamataj paykunaqa qhawamuspallapuni kanku. 18Paykunapura p'achayta rak'inakunku, p'achay patapitaj suerteta choqanku. 19Chaywampis Qan, Tata Dios, kallpay kanki. Ama karunchakuychu, usqhayta yanapawaj jamuy. 20Espadawan wañuchisqa kanaymanta libraway, amataj saqeychu chay alqos wañuchinawankuta. 21Chay leompa siminmanta salvaway; chay torospa wajrasninkumanta waqaychaway. 22Qanmanta noqa parlasaj wawqesniyman, jatun tantakuypitaj yupaychasqayki. 23Qankuna, Tata Diosta manchachikojkuna, Payta alabaychej. Jacobpa mirayninmanta tukuy kajkuna, Payta jatunchaychej. Tukuyniykichej Israelmanta kajkuna, Payta yupaychaychej. 24Payqa wajchaspa ñak'ariyninkuta mana qhesachanchu, nitaj millachikunchu. Mana paykunamanta pakakunchu, manachayqa qhaparikojtinku, uyarimpuni. 25Aylluykej jatun tantakuynimpi Qanta yupaychasqayki; Qanta manchachikojkunaj ñawpaqempi ruwasaj nisqaytataj junt'asajpuni. 26Wajcha runas mikhonqanku sajsakunankukama; Tata Diosta mask'ajkuna Payta yupaychanqanku. Wiñaypajtaj kawsaychej. 27Tukuy runas, tukuy llajtas, tukuy kay pachamanta runas ima Tata Diosmanta yuyarikuspa, Payman kutirikonqanku, ñawpaqempitaj qonqorikonqanku, 28imaraykuchus Tata Diosqa Rey kaspa, tukuy nacionesta kamachin. 29Tukuy kay pachapi qhapajkuna mikhonqanku, yupaychanqankutaj. Jinallataj ñawpaqempi k'umuykullanqankutaj jallp'aman kutiykojkuna, pikunachus mana kawsayllatapuni atejkuna. 30Paykunamanta qhepa kajkunaqa Tata Diosta sirvenqanku, Paymantataj parlanqanku tukuy kawsayninkupi. 31Qhepa nacekojkunamampis willanqanku Tata Diospa cheqan kayninmanta: Payqa kayta ruwarqa, nispa.


text: 1Nätan cananga cartachru tapucarcämangaytam nipäcushay: Nogapitaga alim canman olgo runa juc warmiwan mana casaracuptinsi. 2Nätan mana casarasha capäcur gamcunaga purircayanqui warmin warminmi, olgon olgonmi. Chaynuy cawayaypitaga antis olgocunas capäcuchun warmiyogcama, jinaman warmicunas capäcuchun gowayogcama. 3Nätan warmiyog olgoga warminwan ruranancunataga ruranmanmi. Chaynuymi gowayog warmis gowanwan ruranancunataga ruranman. 4Chaura gowayog warmipa cuerpunga nä manam quiquinpachu, antis gowanpam. Chaynuytan warmiyog olgopa cuerpunsi nä mana quiquinpachu antis warminpam. 5Chauraga warmiquiwansi u gowaywansi “Manam munächu” mana ninacularmi ruranaycunacagtaga rurapäcunqui. Nätan imapitas Diosta manacurcänay raygo ishcayniqui rimanacusha carmi ichaga “Manam munächu” nirsi ninacurcanquiga, nätan chaynuyga rimanacurcanqui manam alä unaypagchu. Chaypitaga yapaymi rurapäcunayta rurapäcunqui. Mana amachacuyta atipapäcuptiquiga juc olgowansi u warmiwansi Asyagga juchäcarärichishunquimanmi. 6Chay lapanta nircayag manam chaynuy rurapäcunaypag Dios nimasha captinchu, antis quiquïpa tantiayläpitam 7Chaura nogapagga alim canman lapan olgocuna noganuy japalan capäcuptinsi, nätan Diosga lapanchitas tucuytam camarayämanchi, waquintam camarayan warmiyog cananpag, nätan waquintam japalan cacunanpag. 8Chaymi japalanrag cayagcunata, jinaman japatucusha warmicunata cay nishag: Alitam paycuna rurapäcunman noganuysi japalan cacurcarga. 9Nätan mana amachacuyta atipar warmiyograg u gowayograg cayta munagcunaga casarapäcuchun. Paycunapagga alim canga casaracurcaptin warmita munayälar u olgota munayälar japalan carcayanganpitaga. 10Nätan gowayog u warmiyog cagcunataga manam quiquiläpitachu nipäcug, antis Munayniyog Dios nimasha captinmi cay nircayag: Gowayog warmiga ama gowanpita raquicächunchu. 11Jina cayta gowanpita raquicarga cacuchun japalan, juc olgowan mana casarälar u gowayog cayta munarga chay gowanwan amistächun, jinaman casarasha olgosi ama wicapächunchu warminta. 12Nätan Jesusman mana yupachicug ishcaychashacunataga warmitas olgotas nipäcushay, manam Munayniyog Dios nimasha captinchu, antis quiquïlapitam: Waquinniquipa warmiquicuna cayan Jesusman mana yupachicugmi, jinar payga gampita mana raquicayta munanmanchu, chaura gamga amam chay warmiquipita raquicanquichu. 13Chaynuytan warmicunapas cayan gowancuna Jesusman mana yupachicug, jinar payga “Gamwanmi ima-ayga captinsi cawashag” nir mana raquicayta munanmanchu. Chauraga amam chay warmiga chay gowanpita raquicangachu. 14Nätan Jesusman mana yupachicug olgoga, warmin Jesusman yupachicunganpam Diospag nä raquisha cayan. Chaynuymi Jesusman mana yupachicug warmisi, gowan Jesusman yupachicunganpam Diospag nä raquisha cayan. Mana chaynuy captinga wamraycunas capäcunman juchasapapag ricashalaran Diospitas, antis cananga maygaysi Jesusman yupachicurcangaypam wamraycunas nä Diospag raquisha carcayan. 15Nätan Jesusman mana yupachicug warmis u olgos, Jesusman yupachicug gowanpita u warminpita raquicaylata munagga, jina raquicächun. Chaura Diosninchiga runanman muyuchipäcushuray manam cunchuyar cawapäcunapagchu, antis shumagla cawapäcunaypagmi. 16Chaura gamga Jesusman yupachicug warmi quizämi salvarunquimansi gowayta, u gamsi, Jesusman yupachicug olgo quizämi salvarunquimansi warmiquita. Chaymi gamcuna Jesusman yupachicugcunaga ama raquicapäcunquimanchu. 17Chaura gamcuna Jesusman yupachicugcunaga imata rurapäcunaypagsi Dios nipäcushungaynuymi, jinaman imanuysi capäcunaypag Munayniyog Dios camapäcushungaynuymi cawapäcunquiman, casarashas u japalaycunas. Chaynuymi nogaga yachrachï maychru chaychrüsi Jesusman yupachicug gotucagcunataga. 18Chaura Israel casta señalashata maygaytas Diosga paypa runan canaypag gayarushunquiman, chauraga chaynuy señalashala cacuy. Nätan maygaytas mana señalashata Diosga paypa runan canaypag gayarushunquiman, chauraga gamsi chaynuy mana señalashala cacuy. 19Chaura manam välinchu señalasha caysi u mana señalasha caysi. Antis väliyanga Dios mandamanganchicunata cäsucuymi. 20Chaura señalashatas u mana señalashatas Diosga paypa runan capäcunaypag gayapäcushungaynuy pachalan cacurcay. 21Chaura pitas rantisha cayaglata gayarushuptiquiga, chaynuy rantishala cacuy. Nätan rantishala mana canaypag timpu ayparamuptinga mana rantisha runa canaypag imas ruranaycunatam ruranquiman. 22Chaura pi rantisha runas Munayniyog Dios gayaptin paypa runanman muyurga, muyurun Diosla servig runamanmi. Chaynuytan mana rantisha runasi Munayniyog Dios gayaptin paypa runanman nä muyururga, muyurun paylata servig runaman. 23Nätan Diosga gamcunata, Jesús alisca cunchur wanunganpam Asyagpa maquinpita jorgorarcayäshunqui paylata servipäcunaypag. Chauraga ama runacunalata servicugmanga muyupäcuychu. 24Chaura Jesusman yupachicug-mayïcuna, imanuytan Diosga gayapäcushuray runan capäcunaypag, chaynuy pachalam cacurcay. 25Nätan cananga nipäcushay japalanran cayag jipashpitam, jinaman japalanrag cayag mözupitam. Cay nipäcunagtaga manam Munayniyog Dioschu nimasha, antis nipäcushay quiquïpa tantiaylapitam Munayniyog Diosninchi cuyapämälar yupachicuna runaman muyuchimasha captin. 26Chaura canan alisca juyu cunchuy wichanchru cawayashaga nogapitaga alim canman mözucagcuna jipashcagcuna japalan cacurcaptinsi. 27Chaura nä casarasha cayarga ama raquicaychu warmiquipita, jinaman japalayrag cayar ama ashiychu warmita. 28Nätan juc mözu casaracursi manam juchatachu ruran. Chaynuytan juc jipash casaracursi, manam juchatachu ruran. Nätan pisi canan alisca juyu cunchuy wichanchru casaracugga, laquisham cawapäcunga. Chaynuy cawapäcunayta mana munarmi nogaga japalayrag cayagcunata japalay cacurcay nircayag. 29Chaura Jesusman yupachicug-mayïcuna, chay niyangäta mas shumag tantiachipäcushay: Cananga nä ushanan junagmanmi nachrgarayanchi. Chaymi Jesús cutimunanta mana gongalar casarasha cagcuna cawapäcunman japalanrag cayagcunanuysi Dioslata servircayar. 30Wagagcunas cawapäcunman mana wagagnuymi. Cushisha cayagcunas cawapäcunman mana cushiragnuymi, imata rantigcunas cawapäcunman mana imatas charagnuymi. 31Cay pachachru ima-aygayog cagcunas cawapäcunman mana chay imancunamansi yupachicularmi. Cay yachrayanganchi pachaga wara raswalan ushacayman aywarunga. 32Chaura nogaga manam munächu cay pachachru cagcunalaman pinsiarapäcunayta, antis munayäga japalanrag cayag mözucuna Munayniyog Diosninchita servipäcunantam, jinaman pay munangannuy cawapäcunantam. 33Nätan nä casarasha cagcunaga mas rurapäcun cay pachachru cagcunalatam warminta cushishata cachinanpag. 34Chaynuytan japalanrag cayag jipashcunas Diospag imatas ruranancunalaman yarparayan. Chaynuy car paycuna cawapäcun Dioslata serviyarmi cuerpunwansi, almanwansi. Nätan gowayog warmiga cay pachachru cagcunalatam mas rurapäcun gowanta cushishata cachinanpag. 35Lapan chaycunata nircayag Diosninchi munangannuy ali cawapäcunayta munarmi, manam cananga nä “Manash casaracushunchu” nipäcunaypagchu. Chaura japalaycuna carsi u casaracursi Munayniyog Diosninchita ichaga servipäcuyga pay munangannuy. Pay servipäcunaytaga manam imas jarcapäcushunquimanchu. 36Nätan pi mözusi warmiyog cayta munanman, jinaman casaracunanpag rimaynin jipash nä casaracunan timputa pasayanman, chaura payga shumag tantiayur casaracuchun. Casaracurga manam juchäcungachu. 37Nätan pi mözusi shumag tantiarcur “Nogaga mana casaracursi alim cashag” ninman. Chaura mana munarga ama casaracuchunchu. Mana casaracursi alitam rurayan. 38Chaura pisi casaracurga alitam rurayan. Nätan “Manam casaräshagchu” nir mana casaracugga, mas alitaran rurayansi. 39Nätan gowayog warmiga, gowan cawayangancamaga gowalanpam. Nä gowan wanuruptinmi ichaga piwansi munanganwan casaracunmanga. Nätan casaracursi casaracungaga Jesusman yupachicug runawanmi. 40Jinaman nogapa tantiaynïpitaga chay japatucusha warmiga mas cushishaga canga nipäcungagnuysi japalan cacurmi. Chaynuy nircayag Santu Espiritupa munayninchru carmi.


text: 1Tata Dios, Qampi atienekuni, ama ni jayk'aj p'enqachisqa kasajchu; cheqan kayniykipi libraway. 2Uyaririllaway; usqhayllata libraway. Qan noqapaj jark'akuwaj chhanka jina kay ari. Salvakunay sinch'i jark'achasqa wasiy kay. 3Qan kanki chhankay, jark'achasqa wasiytaj. Sutiykirayku ñanniykita pusawanki, waqaychawankitaj. 4Pakaypi tojllata churawasqankumanta orqhoway. Qanmin pakakunayqa kanki. 5Makisniykiman almayta churani. Kacharichiway, cheqa Señor Tata Diosníy. 6Qhasi manakaj lanti yupaychajkunata chejnikuni. Noqaqa Tata Diosllapi atienekuni. 7Khuyakuyniykipi maytapuni kusikusaj. Qan rikunki llakiyniyta, yachankitaj phutikuyniyta. 8Mana enemigosniypa makisninkuman jaywaykuwarqankichu; Qan sinch'ita chakisniyta pampapi sayacherqanki. 9Tata Dios, noqamanta khuyakuway, imaraykuchus phutiypi kashani. Llakiywan waqasqaypi ñawisniy chharpuyanña; tukuy cuerpoypis, tukuy kayniypis sayk'unña. 10Llakikusqay waqasqaywan tukuy cuerpoy llawch'iyapun, kawsayniytaj tukukapushan. Juchayqa kallpayta tukuchin, tukuy cuerpoytaj llawch'iyapushan. 11Tukuy enemigosniypa kusipayananku kani. Runa masiypa asikunan kani. Rejsiwajkunataj noqamanta ayqekuwanku. Callepi rikuwajkunapis ayqellankutaj. 12Noqamanta qonqasqatapuni qonqapuwanku, wañusqañapis kayman jina; yuru p'akisqa jina kani. 13Runas chhichinakusqankuta uyarishani. Tukuynejpi manchachikuylla tiyan noqapajqa. Uj runa jinalla contraypi oqharikunku, wañuchinawankupajtaj wakichikunku. 14Chaywampis, Tata Dios, noqaqa Qampi atienekuni: Qanmin Diosniy kanki, nispa. 15Kawsayniyta makiykiman churani. Chejnikuywan qhatiykachawaj enemigosniymanta libraway. 16Khuyakuyniykiwan qhaway kay kamachiykita. Munakuyniykirayku salvaway. 17Qanta qhaparikamuyki, Tata Dios. Ama p'enqayman churawaychu. Manachayqa sajra runasta p'enqaypi rikhurichiy, ukhu pachamantaj paykunata chinkaykuchiy. 18Ch'inyachunku llulla simi runas, pikunachus alqochakuspa, pisipaj qhawanku cheqan runataqa, chaykuna. 19Jatunchasojkunapaj may jatunmin munakuyniykeqa; sumaj waqaychasqa qolqeta jina paykunapaj jallch'anki. Chantá runaj rikunanta, Qampi atienekojkunaman qonki. 20Qan paykunata waqaychanki, sajra runas millay ruwayta munajkunamantataj libranki; wasiyki ukhupi paykunata pakaykunki enemigosninkoj alqochakuyninkumanta. 21Jatunchasqa kachun Tata Diosqa, imaraykuchus munakuyninwan jatuchaj imasta ruwapuwarqa, noqa llakisqa, phutisqataj kashajtiy. 22Mana imanakuyta atispa, nerqani: Tata Diosqa wijch'uwanchá, nispa. Yanapanawaykita mañakusojtiytajrí, qhaparikusqayta Qan uyariwarqanki. 23Tata Diosta munakuychej, Paypata kajkuna. Cheqan sonqoyojkunata Tata Diosqa waqaychan. Wapuykachajkunamantajrí sajra ruwasqankuman jina astawanraj qoponqa. 24Sonqochakuychej kallpachakuychejtaj, Tata Diospi tukuy suyakojkuna.


text: 1Llaqta-masiykiq wakantapas ovejantapas chinkasqata tarispaykiqa, aman hinallata qhawankichu, aswanpas waqaychaspan llaqtamasiykiman kutichipunki. 2Chay chinkachikuq llaqtamasiykita mana reqsinkichu manataq qorpaykipaschu chayqa, chinkasqa uywanta wasiykipi waqaychanki pay maskhamunankama, maskhaspa tarimuqtintaq qopunki. 3Ahinallatataq asnonwanpas, p'achanwanpas, tukuy iman chinkaqwanpas ruwanki, amataq hinallata qhawankichu. 4Llaqta-masiykiq asnontapas wakantapas ñanpi urmasqata rikunki chayqa, aman hinallata qhawankichu, aswanpas sayarinanpaqmi yanapaykunki. 5Warmiqa aman qhari p'achawan churakunqachu, amallataq qharipas warmi p'achawan churakunqachu, Señor Diosqa cheqnikunmi chay hina ruwaqtaqa. 6Purishaspayki sach'api otaq pampapi huk phalaq animalta q'esanpi tarinki chiwchiyoqtapas runtuyoqtapas chayqa, aman mamanta chiwchintawan apankichu. 7Aswanqa mamanta kacharipunki chiwchillanta apakunki, chaymi allillan kakunki, unaytataq kawsankipas. 8Mosoq wasita ruwakuspaykiqa wasi patatan muyuriqta kanchachanki, ama pipas urmaykuspa wañunanpaq, runa wañusqamanta mana huchachasqa kanaykipaq. 9Uvas chakraykipiqa aman wak t'aqa muhuta tarpunkichu, mana chayqa chay chakraykipi llapan rurutan Señor Diospaq qopunayki kanqa. 10Aman torota asnotawan masachankichu yapunaykipaq. 11Kuskan millma kuskan lino awasqa p'achataqa aman churakunkichu. 12Churakunayki ponchoq tawantin ch'ullpanpi chhaqchata ruwakunki. 13Qharichus warmiwan casarakunman, hinaspataq paywan puñusqan qhepata cheqnikapunman, 14llullakuspataq ch'atanmanpas, mana chanin warmimanta hina hukkunaman reqsichispa, ninmantaq: Ñoqan kay warmiwan casarakurqani, hinan paywan puñuspay mana doncellatachu tarini, nispa chayqa, 15sipaspa tayta-maman casarakusqanku tuta puñusqanku yawarkama llamp'unata apanqa llaqta haykunapi kurak runakunaman, ususin doncellapuni kasqan señalta qhawanankupaq. 16Chaymi sipaspa taytanqa kurak runakunata ninqa: Ñoqan kay qhariman ususiyta warminpaq qorqani, kunantaq ichaqa cheqnikapun. 17Llullakuspataq ch'atan, niwantaq: Manan doncellachu ususiykiqa kasqa, nispa. Qhawariychis, kaymi kashan ususiypa doncella kasqan señal, nispa. Chay llamp'unatataq kurak runakunaq ñawpaqenpi mast'arinqa. 18Hinan kurak runakuna chay qharita hap'ispa hasut'inqaku, 19pachak qolqetataq pagachinqaku, hinan chay qolqeta sipaspa taytanman qonqaku, Israelpi doncella sipasta mana chanin warmita hina hukkunaman reqsichisqanmanta. Chaymi chay qhariqa sipasta warminpaq chaskikapunqa wañunankama, manañataq wikch'uyta atinqachu. 20Cheqaqtapunitaq chay sipas mana doncella kaqtinqa, 21taytanpa wasin punkuman sipasta horqomunqaku, hinaspa llaqta runakuna rumiwan ch'aqenqaku wañunankama, Israelpi chay mana chaninta ruwasqanmanta, taytanpa wasinpi qhelli huchapi purisqanmantawan. Chay hinapin chay huchata qankuna ukhumanta ch'usaqyachinkichis. 22Huk qharichus qosayoq warmiwan puñushaq hap'isqa kanqa chayqa, iskayninkun warmipas qharipas wañuchisqa kanqaku. Chay hinapin chay huchata qankuna ukhumanta ch'usaqyachinkichis. 23Huk doncella sipas huk qhariwan casarakunanpaq rimaykusqa kashaqtin, llaqtapi wak qhari paywan tupaspa puñunman chayqa, 24iskayninta llaqta haykunaman horqospa chaypi ch'aqespa wañuchinkichis. Sipasqa wañunqa llaqta runakunata hark'akunanpaq mana waqyakusqanmanta, qharitaq wañunqa runamasinpa warminta violasqanmanta. Chay hinapin chay huchata qankuna ukhumanta ch'usaqyachinkichis. 25Ichaqa casarakunanpaq rimaykusqa sipasta huk qhari campopi tarinman, hinaspa payta violanman chayqa, qharillata wañuchinkichis. 26Sipastaqa ama wañuchinkichischu, payqa manan wañuchinapaq hina huchayoqchu, chay violayqa campopi huk runa-runamasinta phawaykuspa wañuchin chaymanmi rikch'akun. 27Chay qhariqa sipasta campopi hap'ispa violarqan, qapariqtinpas manataq pipas hark'aykuqnin kanmanchu karqan. 28Manaraq casarakunanpaq rimaykusqa huk doncella sipasta huk qhari hap'ispa violanman hinataq paykunata hap'inkichis chayqa, 29chay violaq qharin sipaspa taytanman phisqa chunka qolqeta qonqa. Sipastaq paypa warmin wañunankama kapunqa violasqanmanta, manañataq wikch'uyta atinqachu. 30Manan pipas taytanpa warminwanqa puñukunqachu, mana chayqa taytantan pisichanqa.


text: 1Chi runaguna llullanaupi israel pagriguna amuga Estebanda tapura, Canmanda rimashca shimi sirtuchan. 2Chasna tapucpi Esteban paigunata rimara, Huauquiguna, apayayagunahuas uyaichi. Ñáucanchi gustu punzhaglla ricuric Diosca ñucanchihua huañuc apayaya Abrahanbacpi ricurira. Abrahan Haran nishca llactama mana rigllaita, chi Mesopotamia partibi chara aushcallaita Dios paihuacpi ricurira. 3Ricurisha paita nira: Camba aillugunatas camba allpatas saquisha llucshisha ri ñuca canda ricuchingaraushca allpama. 4Dios chasna rimacpi Abrahan chi Caldeo nishca partimanda llucshisha rirami Haran llactama causangahua. Chi llactaibi causaushcai paihua yaya huañura. Chasna huañushcahuasha Dios chi llactamanda Abrahanda llucshichisha pushamura cai ñucanchi causaushca allpama. 5Chi uras Dios cai allpata paima ansahuallas mana curachu. Chasna ashallata shuc pactachina shimita Abrahanda cuintara casna nisha: Can huañucpi cai allpaga camba churigunahuac saquiringami nira. Ñáa Dios chasna rimashca urasca Abrahan chara shuc huahuallahuas mana charirachu. 6Chasna acpihuas Dios cuintara Abrahanda: Canmanda miraiguna shuccunahua allpaibi causangaunami shuc caru llactamanda ric runacuinta. Chi llactaibi causaccunaga canmanda miraigunata chuscu patsac (400) huatata caudsayuctacuinta turmintachinaunga. 7Paigunata mandausha turmintachishcamanda chi llactagunata ñuca taripashami. Chihuashaga chi llactamanda llucshinaungami. Llucshinaupiga ñuca cai canma cushca allpaibi ñucata alabanaungami nishcami. 8Diosca Abrahanda cai pactachina shimita cusha rimara ullucarapundata pitina mangui israel runa tucungahua nisha. Chita uyasha Abrahan ña Dios rimashcata pactachingahua paihua churi Isaac pusac (8) punzhata charicpi churihua ullucarapundata pitira. Isaacpa churiga Jacobo mashca, Jacoboga ña chunga ishcai (12) churigunata charishca. Paigunaga ñucanchi apayayagunami ashcauna. 9Esteban mas cuintara casna nisha, Chi Jacobohua churiguna paiguna quipa huauqui Joseta piñasha shuc runagunama randichinaura. Randichicpiga Joseta huatashca runatacuinta Egipto llactama causachun nisha apanaura. Chasna shuc llactama apanaupis Diosca Josehuanmi ara. 10Paihuan asha yanapasha chi tucuita turmintarishcamanda lugaryachira. Chi Egipto llactaibi Faraon nishca jatun mandac amuhua shungüibi Dios Joseta llaquinata yuyachira. Chasnallata Faraonba ñaupacpi Joseta ali yuyaita cura. Chasna racpi Faraonga Joseta tucui Egipto llactata mandac amuta churara. Chasnallata Faraonba huasibihuas Jose mandac amu tucura. 11Chi uraspi ashca raicai tucui Egipto llactaibi tucura, chasnallata Canaan nishca llactaibis ashca raicai shamura. Ñáucanchi huañuc apayayagunaga ima micunatahuas mana charinaurachu. 12Egipto llactai micuna muyu tiyanmi nishcata uyasha Jacobo paihua churigunata chi llactama cachara micunata randisha apamungahua. Chibimi punda cachacpi rinaura. 13Chihuasha cuti cachashca pactashcaibi Jose paihua huauquigunata rimara ñuca camba huauqui Jose mani. Nisha rimacpi paiguna ña ricsinaura pai pi ashcata. Chasna racpi Faraon yachara ima tunu aillumanda Jose ashcata. 14Chihuasha Jose paihua yaya Jacobota tucui paihua aillugunandi huin pushamungahua cachara. Llambuguna anaura canzhis chunga pichca (75) runaguna. 15Chasna paihua churi Jose cayacpi Jacobo Egiptoma causangahua rira. Chi llactaibi Jacobo huañura, chasnallata chillaita huañunaura ñucanchi apayayagunahuas. 16Chasna huañunaupi huasha paiguna tullugunata Siquem nishca llactama apanaushca pambangahua. Chi llactaibi Abrahan ñaupa uras Siquem llactamanda Hamorba churigunahua allpata randishcami paihua huarmi huañushcata pambangahua. 17Dios Abrahanma pactachishami nisha rimashca shimi ña pactariupi Jacobomanda miraiguna Egipto llactaibi yapa miraunaura. 18Chihuasha shuc jatun mandac amu randi cambiarira Egipto llactata mandangahua. Chi mushuc amuga Jose ali rashcagunata mana yachacchara. 19Chi amuga ñucanchi aillugunata yapa turmintachira. Chasnallata tucurinauchun nisha chi amu mandara canguna mushuc pagaric huahuagunata huanchichi nisha. 20Chi mandauc amu chasna rimaushca uraspi Moisesmi pagarira. Chi huahuataga Dios gustara. Chi huahuaga paihua yayahua huasibi quimsa (3) quillata cuirashca mara. 21Chihuasha huasimanda jichushcacuinta tucucpi, amuhua ushushiga chi huahuata apasha paihua quiquin churitacuinta huiñachira. 22Chasna apasha huiñachicpi egipto runagunahua yuyaita Moises tucuita yachasha huiñara. Pai yapa alita rimac, ali yuyaiyuc runa tucura. 23Moises ña chuscu chunga (40) huatata chariusha paihua aillu israelgunata pasiagrinata munara. 24Chasna munasha puriushcai shuc Egipto runa shuc israel runata piñasha libachisha macauta Moises ricura. Chi israel runata quishpichinata munashaga chi macauc Egipto runata Moises huactasha huanchira. 25Moises yuyarira Dios paigunata ñuca yanapahuashcanga lugaryachingaraushcata yachangaunami nisha. Randi paiguna mana chasnamanda musianaurachu. 26Ñáa cayandi punzha Moises chillaita puriusha ishcai (2) israel runapura piñanacusha macanacucta ricura. Pai jarcasha alichinata munasha rimara, Canguna aillupura ashallata imahuata macanacunguichi nira. 27Chasna rimacpi chi mana alita rauc runa paita piñarisha tangara pita canda churara ñucanchita taripac amu tucungahua nisha. 28Ñáucatahuas huanchisha ninguichu chi Egipto runata can caina huanchishcacuinta piñarisha tapura. 29Chasna tapushcata uyasha Moises manzharisha caruta miticusha rira. Madian nishca allpama risha yanga puriccuinta causaura. Chibi causaushcaibi pai cadsarasha ishcai (2) churita charira. 30Chuscu chunga (40) huatahuashai Sinaí nishca urcu sapibi chaquishca pambaibi Moises puriushcaibi shuc ruya japiriushcai Diospa angel ricurira paihua ñaupacpi. 31Moises chita ricusha manzharira. Manzhaushallata alita ricunata munasha caillayasha Dios rimauta uyara. 32Dios paita rimara, Ñáucaga camba huañuc apayaya Abrahanba, Isaacpa, Jacobohua Dios mani nisha. Chasna rimacta uyasha Moises manzharisha chucchurira, ricunatas mana munarachu. 33Chihuasha Dios cuti paita rimara, Camba chaquimanda sandallatas llucshichi. Can shayaushca pambaga ñucahua sumac allpami nira. 34Sirtumi ñucahua runaguna Egipto llactaibi turmintariushcata ñuca ricusha, paiguna huacashcatas uyasha, ña paigunata lugaryachingahua uraicumuni. Chasna rasha ñuca cunan candaga cachangarauni Egipto llactama nira. 35Chi israelguna ñaupa Moisesta piñasha rimanaura pita candaga churara ñucanchita mandauc amu tucungahua nisha. Chasna nigllaita randi Dios Moisesta cachara mandac tucusha paigunata quishpichingahua nisha. Paitaga cachara chi ninayuc ruyai ricuric angel yanapashcahuan. 36Chasna rasha Moisesca chi israel runagunata Egipto llactamanda llucshichira jatun manzhanayaccunata rasha Dios ushaiyuc ashcata ricuchira. Egipto llactaibi, chasnallata Puca Lamar nishcaibis, chasnallata chaquishca pambai paiguna chuscu chunga (40) huatata purishcaibihuas pihuas mana raushcagunata manzhanayacta ricuchira. 37Moisesca israel runagunata rimara, Canguna muntunmandallata Dios pai rimashcata shuc pasachic runata cachangami ñucacuinta cangunama paihua shimita rimachun nisha. Paitaga uyana manguichi nira. 38Ñáucanchi huañuc apayayaguna paiguna chaquishca pambaibi tiyaushcai chi Sinaí nishca urcuibi Moiseshuan chi angel cuintara. Moises randiga ñucanchi huañuc apayayagunama pasachira. Paigunahuas chi shimillata ñucanchima yachachisha saquinaura. Chi shimigunaga ñucanchi ali causanauchun nisha rimashca mara. 39Chasna Moises pasachishca acpihuas ñucanchi huañuc apayayaguna mana uyanata munasha paita mana balichinaurachu. Chasna rasha paiguna shungüibi Egipto llactama bulltiashun nisha yuyarinaura. 40Chi urcuibi Moises yapa unayacpi israel runaguna paihua huauqui Aaronda ninaura, Mana yachanchichu chi Egipto llactamanda ñucanchita llucshichimuc Moises ima tucushcatas. Cunanga shuc dioscunata rasha cuhuai paiguna randi ñucanchita pushangahua. 41Chi runaguna chasna rimasha Moises illashca uraspi shuc curimanda huagratacuinta ranaura. Chasna rasha aichagunata huanchisha rahuaita ricuchisha chi curimanda rashca yanga diosta alabanaura. Paiguna quiquin maquihuan rashca diosta ricusha cushiyasha balichinaura. 42Paiguna chasna raucta ricusha causac Diosca paigunahuagmanda anchurira. Paiguna ima tunus cieloibi tiyaucunata alabasha sirbinauchun nisha paigunata saquira. Chasna Dios rimashcata pasachiccuna ñaupaga quillcanaura: Israel runaguna, canguna chaquishca pambaibi chuscu chunga (40) huatata puriusha aichagunata huanchisha ñucamallatachu ricuchisha alabasha puriranguichi. Manapacha. Astahuanbas shuc tunuta yuyarishami puriranguichi. 43Moloc nishca yanga diospa huasitas balichisha apasha puringuichimi, Renfán nishca yanga diospa estrellastas balichishcanguichimi. Chasnallata paigunacuinta ricuriccunata rasha balichisha causashcanguichimi. Chi yanga diosta alabashcamandami ñuca cangunata caudsayachisha ñuca cushca llactamanda caru Babilonia nishca llacta huashama cachashcanguichimi, nisha Dios rimara. 44Chi chaquishca pambaibi causaushca uras ñucanchi huañuc apayayagunaga Dios paigunahuan tiyana carpa huasita charishcauna. Chi huasiga Dios Moisesta ricuchishca tunuta rashca mara. 45Moises huañushcahuashaga Josue ñucanchi huañuc apayayagunata mandac ara. Chi chaquishca pambamanda paiguna llucshisha riusha Diospa huasita apasha rishcauna Dios cushami nishca allpama. Chibi ricpi chi allpaibi causac runagunata Dios callpachira ñucanchi apayayaguna ñaupagmanda. Chi urasmanda David israelgunata mandac amu tucuna urascama ñucanchi huañuc apayayaguna chi allpai causausha chi carpa huasita charishcaunami. 46Dios yapa llaquishca Davidga Diospa ali huasita shayachinata munara, ñucanchi huañuc apayaya Jacobo balichishca Diosca chi mushuc huasibi causachun nisha. 47Chasna nishahuas David chita mana shayachirachu. Randi paihua churi Salomonmi chi huasita shayachira. 48Chasna acpis tucuimanda yali ushac Diosca runa rashca huasigunai mana causacchan. Pai rimashcata ñaupa pasachic runa caigunamanda quillcashca: 49Dios casnami nin, jahuapachaga ñuca mandangahua tiyarina man, cai pachaga ñuca chaqui jaitarina man. Chasna nicpi ima huasitata ñucahuacta rasha ninguichi ñuca causangahua. 50Manachu ñuca maquihuan tucuita rashcani, nisha tapura Dios. 51Esteban paigunata mas cuintara casna nisha, Canguna sinzhi shunguyuc manguichi. Diospa shimita mana uyasha muducuinta, yuyai illac yanga runacuinta manguichi. Diospa Samaita mana ima uras uyanguichichu. Canguna apayayaguna rashcacuintallatami cangunahuas raunguichi. 52Paigunaga pai rimashcata pasachiccunata huanchinaurami. Jucha illac runa shamungamiraun nisha rimaucunatas huanchinaurami. Cangunami cunan cai jucha illac shamuc Jesustaga mana balichisha huanchiranguichi. 53Cangunaga Dios mandashca shimigunata angelgunamanda japishallata mana pactachiranguichichu nira. 54Esteban chasna rimashcata uyasha paiguna shungu ucui yapa piñarisha puca tucusha huanchinata munanaura. 55Randi Estebanga Diospa Samai jundacta asha jahuama ricusha jahuapachaibi Diospa sumac chuyacta ricura. Chasnallata Diospa ali maqui partima Jesus shayauta ricura. 56Chasna ricusha rimara, Ricuichi, jahuapacha pungu pascariuta ricunimi. Chasnallata Runa Tucuc Jesucristoga Diospa ali maqui partima shayauta ricuni. 57Esteban chasna rimacpi uyasha chi amuguna rinrigunata taparisha sinzhita caparisha huin callpanaura paita japingahua. 58Japisha llactamanda paita pagllama apanaura rumihuan tucsisha huanchingahua. Tucsiucuna paiguna jahua llachapata llatanasha Saulo nishca runa chaqui mayanbi saquinaura. 59Rumihuan tucsicpi Esteban huañuusha mañara, Mandac Jesus ñuca causaita apahuai. 60Chasna nisha cungurisha sinzhita Yaya Diosta caparira, Paiguna juchata casna mana ali rauctaga ama caudsachinguichu señor. Chasna rimasha huañura.


text: 1Ichaqa wit'usqa kurkumanta ch'ikchimuq hinan Isaipa mirayninmanta huk rey paqarimunqa, saphinmantan ch'ikchi hina phutumunqa. 2Señor Diospa Espiritunmi mana p'itiyta paywan kashanqa, ahinapin yachayniyoq allin yuyayniyoq kanqa, payqa kusa yuyaykuqmi allin kallpayoqmi kanqa, Señor Diospa munaynintan reqsinqa, paytan manchakunqa. 3Señor Diosta yupaychaspan payqa kusikunqa. Manan payqa ñawinpa rikusqanman hinallachu juzganqa, manataqmi rimayta uyarispallachu huchachanqapas. 4Chanin-kayman hinan sarunchasqakunata chaninchanqa, suyupi wakchakunaq uyarichikusqanmanmi sayakunqa. Rimarispallan runakunata huchachanqa, pay kamachikuqtinmi mana chaninkunaqa wañunqa. 5Chanin-kaywan cheqaq-kaywan p'achaykusqallapunin purinqa. 6Lobopas borregopas kuskan tiyanqaku, uturunkupas malta cabrachapas kuskan puñunqaku, torillowan uña leonwanpas kuskan mikhunqaku, huk erqetaq michiqninku kanqa. 7Wakawan china ukumariwanqa kuskan mikhunqaku, uñankupas kuskallan puñunqaku, leonqa toro hinan q'achuta mikhunqa. 8Wawaqa mach'aqwaypa t'oqonpipas pukllallanqan, picaqpa t'oqonmanpas makinta haywaykullanqan. 9Imaynan lamar-qochaqa unuwan hunt'a kashan, chay hinan kay pachaqa Señor Diosta reqsiq runakunawan hunt'a kanqa, chayraykun Diospa lliw ch'uya orqonpiqa manapuni chhikan mana allinpas kanqachu. 10Chay p'unchaymi Isaipa mirayninmanta paqarimuq reyqa llaqtakunaq huñukunanpaq huk bandera señal hina kanqa, suyukunan payta maskhaspa purinqaku, paypa tiyasqan llaqtaqa sumaq “ch'ak” nishaqmi kanqa. 11Chay tiempopin Señor Diosqa llaqtanmanta puchuq runakunata wakmanta horqokampunqa, hinan paykunaqa kutimpunqaku Asiriamanta, Wichay Egiptomanta, Uray Egiptomanta, Etiopiamanta, Elammanta, Babiloniamanta, Hamatmanta, lamar-qocha pata suyukunamanta, islakunamantawan. 12Suyukunapaqmi huk banderata señalta hina hoqarinqa, kamachipaq apasqa Israel runakunatan huñumunqa, ch'eqerisqa kashaq Judá runakunatan kay pachantinmanta huñumunqa. 13Efrainqa manan envidiakunqañachu, Judata sarunchaqkunapas wañuchisqan kanqaku, Israelqa manan Judata envidiakunqañachu, Judapas manataqmi Efrainpa awqanñachu kanqa. 14Lamar-qocha patapi kashaq Filistea runakuna contran iskayninku phawarinqaku, inti lloqsimuy ladopi llaqtakunamantapas iskayninkun qhapaq kayninkuta qechumunqaku. Edom suyutapas Moab suyutapas munaychakunqakun, Amón runakunatataq kamachinqaku. 15Señor Diosmi Egipto suyu lamar-qochata ch'akichinqa, Eufrates mayutataq sinchi ruphashaq wayrawan phukuchinqa, hinan mayuqa qanchis yarqha hinallaña qhepanqa, runakunataq mana usut'ankuta ch'utikuspalla chimpanqaku. 16Señor Diospa llaqtanmanta puchuq runakuna Asiriamanta kutimpushaspanmi huk hatun ñanta tarinqaku, imaynan Israel runakunapas Egiptomanta lloqsimpushaspa tarirqanku hinata.


text: 1Lapan autoridäcunatapis Tayta Diosninsi churash cäsucunansipämi. Tayta Diosninsi churash caycaptenga autoridäcunata cäsucuyay. 2Autoridäcunata mana cäsucorga Tayta Diosninsitapis manami cäsucuycäyanquisu. Saymi autoridäcunata mana cäsucogcunataga pitapis Tayta Diosninsi juzgangapä. 3Saynöpis autoridäcunata Tayta Diosninsi churash ali ruragcunapa favornin sharcunanpä y lutan ruragcunata castigasinanpämi. Sayno caycaptenga autoridäcuna mana castigayäshunayquipä alita rurar cawayay. Saynöpami autoridäcunapita mansa mansala puriyanquipäsu. 5Sayno caycaptenga autoridäcuna nishgancunata cäsucuyay. Sayno cäsucuyanqui manami autoridäcuna castigayäshunayquipä cashganta mansacularsu, sinöga Tayta Diosninsita cäsucurmi. 6Saynöpis marcata ali ricar mejorasinanpämi autoridäcunata Tayta Diosninsi churash. Sayno caycaptenga impuestucunata pägayay. Cötata shuntananpä wilanacuyaptenga saytapis cumpliyay. Autoridä cagtaga lapantapis respitayay. 8Trampöso canayquipa trucanga pipa jagan carpis jucla pägapacuyay. Pï-maywanpis cuyanacur cawayay. Runa mayiquita cuyarga Moisés guelgashgan lapan leycunatami cumpliycäyanqui. 9Say leycunacho cayno nirmi guelgaraycan: “Ama adulteriucho canquisu. Runa mayiquita ama wanusinquisu. Ama suwacuysu. [Manacagtaga ama pitapis tumpanquisu.] Ama wachacash caysu.” Tayta Diosninsipa más waquin mandamientuncunapis caycanmi. Say mandamientucunata cumplerga cay nishgantapis cumpliycanquimi: “Runa mayiquita lapan shonguyquiwan cuyapanqui.” 10Say nishganno runa mayiquita cuyarga lutanta rurayänayquipa trucan imatapis ali caglata rurayay. Sayno cawarmi Moisés guelgashgan lapan leycunata cumpliycäyanqui. 11Jesucristo cutimur shuntamänansipä cag tiempo chaycämunnami. Sayno caycaptenga jusalicuycunata cacharir shumag yarpachacuyay Tayta Diosninsi munashgannöna cawayänayquipä. Sayno cawarmi ali alistacush soldäduno cashunpä. 13Jesucristuta chasquicushgana caycarga mana jusalicuypana cawashun. Amana estan estan puricur ni upyacur cayaysu. Saynöpis ama adulteriucho cayaysu, majaynag caycar jucwan jucwan ama punucuyaysu, ama gayapänacuynasu ni chiquinacuynasu. 14Saypa trucanga ganra mödanata logtisquishgayquino jusalicuycunata cacharir Jesucristupa maquincho cawayay. Ama yarpachacuyaysu lutancunata rurayänayquipäga.


text: 1Qanchiskaq killaq iskay chunka hukniyoq p'unchayninpin Señor Diosqa profeta Hageota nillarqantaq: 2–Judá suyupi kamachikuq Zorobabelta, Josuetapas, Babilonia suyumanta llapan kutimpuqkunatapas nimuy: 3¿Mayqenniykichispas kashankichisraqchu kay yupaychana wasiq ñawpaq sumaq-kayninta rikuq? Kunanri, ¿imayna kashaqtataq rikushankichis? Kay wasitaqa mana valeqta hinan qhawashankichis riki. 4Chaypas Tukuy-atiyniyoq Señor Diosmi nin: Zorobabel, ¡kallpachakuy! Uma sacerdote Josué, ¡kallpachakuy! ¡Suyuntin runakunapas kallpachakuychis! ¡Llank'aychis! Ninmi Señor Diosqa, Ñoqaqa qankunawanmi kashani. Ñoqa Señor Diosmi chayta nini. 5Egipto suyumanta lloqsimushaqtiykichis qankunawan rimanakusqayman hinan Espirituyqa qankunawan kashanqa. Ama manchapakuychischu. 6Kay pisi tiempollamantan chhaphchichisaq hanaq pachatapas, kay pachatapas, lamar-qochatapas, ch'aki hallp'a patatapas. Ñoqa Tukuy-atiyniyoq Señor Diosmi chayta nini. 7Llapan suyukunatapas chhaphchichillasaqtaqmi, hinan qhapaq kayninkuta kayman apamunqaku. Yupaychana wasiytataq anchata qhapaqchasaq. Ñoqa Tukuy-atiyniyoq Señor Diosmi chayta nini. 8Ñoqaqmi qolqepas, ñoqaqmi qoripas. Ninmi Señor Diosqa. 9Kay qhepakaq wasiq sumaq-kayninqa aswanraqmi kanqa ñawpaqkaqmantaqa. Ninmi Tukuy-atiyniyoq Señor Diosqa. Kayneqpitaq sumaqta tiyachisqaykichis. Ñoqa Tukuy-atiyniyoq Señor Diosmi chayta nini. 10Rey Darío iskay kaq watapiña kamachikushaqtinmi isqonkaq killaq iskay chunka tawayoq p'unchayninpi Señor Diosqa profeta Hageoman rimaykurqan, 11Tukuy-atiyniyoq Señor Diosmi nin: Sacerdotekunata kamachikuy simimanta tapukuy: 12Pipas Diospaq t'aqasqa aychata p'achanpi unkhunman, chaypa ch'ullpantaq tupaykunman t'antatapas, sumaq mikhunatapas, vinotapas, aceitetapas, ima mikhunatapas chayqa, ¿chayraykuchu chay mikhunaqa ch'uyayachisqa kapunqa? nispa. Chayta Hageo tapuykuqtinmi, sacerdotekunaqa: –Manan, nirqanku. 13Hinan Hageoqa nirqan: –Pipas huk ayata tupaykusqanrayku qhelli kashaspa chaykunata llamiykunman chayqa, ¿manachu chaykunapas qhelli kapunqa? nispa. Sacerdotekunataq: –Qhellipunin kanqa, nirqanku. 14Chaymi Hageoqa nirqan, Señor Diosmi nin: Chay hina qhellin qayllaypi kay suyu runakunapas, tukuy ruwasqankupas, tukuy ima haywawasqankupas. 15Kunanqa, kay p'unchaykama imakunachus pasasqanta sonqoykichispi yuyaykuychis. Ñoqa Señor Diospa wasiyta manaraq wakmanta sayarichishaqtiykichis, 16¿iman sucederqasunkichis? Pipas iskay chunka arroba huñusqa trigota tariyta yuyaspanmi, chunka arroballataña tarirqan. Pipas phisqa chunka p'uyñuman vino wisiyta yuyaspan uvas sarunaman chayaspa, iskay chunka p'uyñullapaqña tarirqan. 17Ruphashaq wayrawanmi, polvillowanmi, chikchiwanmi llapa llank'asqaykichista chaqorqani, chaywanpas manan kutirikamuwarqankichischu. Ñoqa Señor Diosmi chayta nini. 18Kay isqonkaq killaq iskay chunka tawayoq p'unchayninpin wasiyta teqsichashankichis. Chay hinaqa, kunanmanta qhepaman imakunachus kananta sonqoykichispi yuyaykuychis. 19Taqepi muhupas manañan kapunchu, manataq uvas yurapas, higos sach'apas, granada sach'apas, olivo sach'apas rurunraqchu, chaypas kay p'unchaymantapachan saminchasqaykichis, nispa. 20Chay killaq iskay chunka tawayoq p'unchaynillanpitaqmi, Señor Diosqa iskaykaq kutipi Hageota nirqan: 21–Judá suyupi kamachikuq Zorobabelta nimuy: Tukuy-atiyniyoq Señor Diosmi nin, Ñoqan hanaq pachatapas kay pachatapas chhapchirisaq. 22Kay pacha suyukunaq kamachikuy tiyanankutapas thunisaqmi, suyukunaq atiynintapas qolluchisaqmi. Kumparqarisaqmi awqa-tinkuy carretakunatapas, carreta purichiqkunatapas. Hinan caballokunapas chaykunapi sillakuqkunapas urmaykunqaku, sapanka sillakuqmi runamasinpa espadanwan sat'isqa wañunqa. 23Chay p'unchaypin kamachiy Zorobabel qanta akllasqayki, hinaspan selloyoq anilloywan kamachikuqta churasqayki, ñoqa qanta akllakusqayrayku, nispa. Ñoqa Tukuy-atiyniyoq Señor Diospunin chayta nini.


text: 1Pascua nishca chi mana putasyachishca panda micuna jista pactarinagama ishcai (2) punzha pishira. Ñáa pagri amugunahuan Dios mandashcagunata yachachic runagunahuan cuintanacunaura imasna rashata Jesusta pacalla japishun huanchingahua nisha. 2Shuccuna rimanaura, Jista punzhaibi japina mana balinzhu, runaguna ñucanchita piñangaunami ninaura. 3Shuc punzha Betania llactai lepramanda janbishca Simon nishca runahua huasibi Jesus micuura. Micuupi shuc huarmi shamura yapa ali balic asnac yacu butita apamusha. Jesus tiyashcama pactasha chi butita pascasha Jesuspa uma jahuaibi talira. 4Shuccuna chita ricusha piñarisha paigunapura rimanacunaura, Imangahuata chi yapa balic yacuta chasna yanga talin. 5Chita randichishca acpiga shuc huata tarabashca cullquita yali llucshinmi pugri runagunata cumbirangahuaca. Chasna rimanacusha chi huarmita piñanaura. 6Chasna rimaunaupi Jesus chi runagunata rimara, Chi huarmita ama piñaichichu, chasnalla saquichi. Pai rashcataga ñucaraicu alitami raun. 7Pugri runagunaga tucui uras cangunahuan tiyaungunami, canguna munashcai paigunatas yanapanata ushanguichimi. Ñáucaga randi mana unaita cangunahuan tiyashachu. 8Cai huarmiga pai ushashca tuputa rashcami. Ñáuca huañusha pambaitucunata yuyarishami chi yacuta ñuca aichai ñaupata talingahua shamuhuashca. 9Sirtumi cangunata rimani, tucui partibi Diospa quishpina shimita camachiusha pai rashcatas cuintacpi pai yuyarishca anga nira. 10Chi chunga ishcai (12) japishca runaguna shucca Judas Iscariotega, israel pagrigunata mandaccunahuagma rira paigunahuan cuintasha imasna Jesusta japichisha paigunama cungahua nisha. 11Pai rimashcata uyasha pagri amuguna cushiyasha cullquita cushcangui ninaura. Chi urasmanda imasna rashata japichinata ushasha Judasca yuyarisha puriura. 12Israelguna mana putasyachishca panda micuna jista punzhagunai, ña ovejata huanchina punzha pactashcai, Jesus japishca runaguna paita tapunaura, Maibita munangui pascua jistata ñucanchi micungahua alichigrinata. 13Tapunaupi Jesus pai japishcapuramanda ishcaita cachara casna nisha, Llactama riusha shuc yacu mangata apauc runata tupangaraunguichi. Paitaga catinguichi. 14Pai yaicushca huasiyuc amuta rimanguichi, Ñáucanchita yachachic ninmi, maibitan pasiana cuarto ñuca japishcagunandi pascuata yuyarisha micungahua. 15Paiga jahua pataibi shuc jatun cuartota ricuchingami tucui ñucanchi minishtishcagunatas. Chibi micunata alichichi. 16Rimacpi chi ishcai runaguna risha llactama pactasha Jesus rimashcacuinta tupanaura. Chasna acpi pascua micunata chillai alichinaura. 17Ñáa indi yaicushcai Jesus pai chunga ishcai (12) japishcagunandi shamunaura. 18Paiguna micuushcai rimara, Sirtumi cangunata nini, cangunamanda shucca ñucahuan pariu micuucca ñucata japichihuangaraun nira. 19Chita uyasha huinguna yapa llaquirinaura. Caran shuc shuc tapunaura, Ñáucachani, ñucachu candaga japichina ani nicpi. 20Paigunata nira, Canguna chunga ishcaipuramanda shucca cai pulatullaita ñucahuan pariu paihua panda satiu. 21Dios ñucamanda quillcachishcacuintallata mana saquirisha ringarauni. Ai, chi ñucata japichiu runalla. Mana pagarishca ashaga ali anmara nira. 22Paiguna micuunaupi Jesus panda japisha Diosta pagrachu nisha paquisha paigunama cuusha rimara, Japichi, caiga ñuca aicha man nira. 23Huasha shuc vino yacuta jundachishca pillchita japisha Diosta pagrachu nisha paigunama pasachira tucuiguna upinauchun nisha. 24Chasna rasha paigunata rimara, Caiga ñuca rahuaimi, Yaya Dios paihua runagunahuan mushuc pactachina shimita ricuchiu rahuaimi. Cai ñuca rahuai tucui runagunamanda talishca anga. 25Sirtumi cangunata nini, vino yacuta mana cuti upishachu ñuca Yaya ali mandanai shuc mushuc vinota upinagama nira. 26Ñáa paiguna micusha upishcahuasha Yaya Diosta alabasha cantanaura. Chihuasha Olivos nishca urcuma rinaura. 27Riushcai paigunata nira, Cunan tuta tucui canguna ñucamanda anchuringaraunguichi. Diospa shimibi casnami nin: Cuiracta huanchicpiga ovejaguna sáa tucungaunami. 28Chasna agllaita ñuca causarishami. Causarishcahuasha cangunata ñaupasha Galileama punda pactashami. 29Pedro chita uyasha, Tucuiguna canmanda anchurinaupihuas ñucaga canda catishami nira. 30Rimacpi Jesus nira, Pedro candaga sirtumi rimani, cunan tuta gallo chara mana ishcai (2) cutin cantagllaita can quimsa (3) cutin ñucamanda llullangaraungui paita mana ricsinichu nisha. 31Pedro randi, Canhuan pariu huañuna ashahuas canmanda mana chasna llullashachu nisha sinzhita rimara. Tucui chi shuccunahuas chasnallata rimanaura. 32Chasna cuintanacushcahuasha Getsemaní nishca pambama rinaura. Chibi pactasha Jesus pai yachachiushcagunata nira, Caillai saquirichi, ñuca mas chinicshinai riuni Yaya Dioshuan cuintangahua. 33Chasna nisha Pedrota, Santiagotas, Juandas mas chinicshinama pushasha rira. Chasna riushami pai yapa turbarisha llaquiricallarira. 34Chasna tucusha paigunata nira, Ñáuca shungu ucuibi yapa llaquirishcamanda huañuunimi. Caillai saquirisha astallata chapahuaichi. 35Rimasha mas chinigma risha tuhuama urmasha Yaya Diosta mañausha tapura cai tutaibi tucungaraushcata ñucamanda anchuchihuai nisha. 36Chasnallata casnami Yaya Diosta tapura, Ñáuca Yaya, can tucuitami ushangui. Cunan cai jayacta upinashina sinzhi turmintarinata ñucamanda anchuchihuai Yaya. Randi ama ñuca munashcacuinta achun astahuanbas can munashcacuinta tucuchun nira. 37Diosta tapusha bulltiamusha chi quimsandi puñuucunata tupara. Chasnata tupasha Pedrota nira, Puñuunguichu Simon. Shuc ura tupullatas nicchariashami chapanata manachu usharangui. 38Niccharishcashina yuyarichi. Dioshuan cuintasha causaichi ima jucha yuyai shamucpihuas chita ama rangahua, mana ali rana yuyai shamucpi ima tintais tucungahua. Canguna yuyai alita ranata munagllaita canguna aicha randi sambayashcashina mana ahuantacchan nira. 39Chasna rimasha cutillata Yaya Diosta tapungahua rira. Pai ñaupa tapushca shimigunallata mañara. 40Chiguna tiyaushcama cuti bulltiamusha ricucpi yapa puñunayauta tupara. Chasna asha ima rimanatas mana ushanaurachu. 41Quimsa (3) cutin bulltiamusha paigunata nira, Charachu puñuunguichi. Basta puñushcanguichi. Cunanga juchayuc runaguna maquibi japitucuni. 42Jatarisha jacuichi. Ñáucata japichingarauc runa caibimi nira. 43Jesus rimaushcai Judas pactamura. Paiga Jesus chunga ishcai (12) japishca muntunmanda mara. Paihuan ashca runa shamunaura caspigunahuan espada sauligunahuan. Israel pagri amugunas, Moises mandashcagunata yachachiccunas, israelgunata mandaucunahuas chi runa muntunda cachashcauna ara. 44Judas paigunata rimashca ara, Ñáuca muctishca runa paimi nisha, paita japisha sinzhita huatasha apanguichi nira. 45Chasna acpi Jesuspagma Judas caillayasha paita, Ñáuca yachachic, nisha muctira. 46Mucticpi chi shuccuna Jesusta japisha huatanaura. 47Jesushuan tiyaucunamanda shucca espada saulita japisha pagriguna amuta cuirac runahua rinrita chiú pitira. 48Jesus chi shamuc muntungunata nira, Shuhuac runachani canguna caspigunahuan sauligunahuan ñucata japingahuaca shamunguichi. 49Caran punzha Diosta alabana huasibimi cangunahuan tiyaurani cangunata yachachisha. Chasna agllaita mana japihuaranguichichu. Chasna tucuunmi Diospa shimi pactaringahuaca nishami rimara. 50Ñáa Jesusta japinaupi paihuan tiyaccuna manzharisha paita saquisha miticunaura. 51Jesusta catiu shuc musuga toallahuan pillurishca autas japinaura. 52Randi paihua toallata saquisha lluchu llushpirisha mutyu balunllahuan callpara. 53Jesusta pagriguna amuhuagma pushanaura. Chibimi ashca pagri amuguna, israelgunata mandac rucugunahuas, Moises mandashcata yachachiccunahuas tandarishca anaura. 54Pedro carullai catisha rira huasi canzhagama. Chibi auc sundalugunahuan pariu nina cuchui tiyarira cunungahua. 55Chi pagri amuguna tucui taripaccunandi Jesusta huanchinata munasha shuc paita caudsayachingahua rimacta mascanaura. Randi mana tupanaurachu. 56Ashca runaguna Jesusmanda llullasha rimaushahuas paiguna rimashcaga caran tunu mara. 57Puchucaibi ishcai (2) runaguna llullasha casna rimanaura, Ñáucanchi pai rimashcata uyaranchi casna nisha, 58Ñáuca cai Diosta alabana huasita runa rashcata tulashami, quimsa (3) punzhaibi shucta mana runa rashcatashina shayachishami nishami nira ninaura. 59Chasna rimagllaita mana shuc yuyaillahuanzhu anaura. 60Chasna rimaunaupi pagri jatun amu tucuiguna ñaupacpi shayarisha Jesusta tapura, Paiguna rimashcamanda imatata ningui can. Imangahuata cai tucuita canmanda rimagllaita mana rimangui. 61Jesusca chunlla aura mana imatas rimasha. Chasna chunlla acpi pagri jatun amu cutillata tapura, Sirtu Quishpichic Cristochangui, balic Diospa Churichangui. 62Chita tapucpi Jesus rimara, Indá, chi mani. Shuc punzha ricuhuangaraunguichi ushac Dioshuan pariu ñuca tiyaushcata ñuca puyuguna jahuai shamuuctas ricuhuangaraunguichi nira. 63Chita uyasha pagri amu piñarisha paihua quiquin llachapata liquisha rimara, Imangahuata shuc rimacta munanchi. 64Cangunallata pai jiridsa shimita rimashcata uyashcanguichi, cunanga imatata ninguichi. Tucuiguna shugllashina caudsayachisha rimanaura, Paiga huañuna man. 65Shuccuna tiyaucuna paita tiucangahua callarinaura. Paihua ñahuita tapasha huactasha paita tapunaura, Rimai, pita canda huactara. Chihuasha chi sundalugunahuas paita ucuma apasha paihua ñahuibi huactanaura. 66Chasna Jesus huasi ucui aupi Pedro canzhai tiyaura. Shuc huarmi pagriguna jatun amuhuacpi tarabac huarmi shamusha Pedrota nina cuchui tiyauta ricusha nira, Cambas Nazaretmanda Jesushuan puric arangui. 68Pedro randi, Chi runata mana ricsinichu nira, can rimashcata mana intindinichu. Chasna rimasha llucshina pungu mayanbi riushcai gallo cantara. 69Chi tarabac huarmi Pedrota chibi ricusha chi shuc tiyaucunata nira, Chi runa Jesuspa muntunmandami. 70Pedro cutillata rimara, Mana paihua muntunmandachani. Unanigllai chibi tiyaucuna Pedrota rimanaura, Sirtumi can Jesuspa muntunmanda angui, Galilea llacta rimacshina mangui. 71Pedro piñarisha jiridsata rimangahua callarira, Canguna rimaushca runataga mana ricsinichu nira. 72Chi ratullai gallo cutillata cantara. Pedro chita uyasha Jesus rimashcata yuyarira, gallo chara mana ishcai (2) cutin cantagllaita can quimsa (3) cutin paita mana ricsinichu nisha ñucamanda rimanguimi, nisha rimashcata yuyarisha yapa ashcata huacangahua callarira.


text: 1Betania marcachömi targan juc runa Lázaro jutiyog. Paymi antsa gueshyaycargan. Paypa panincunami cargan María y Marta. 2(Mariami Jesuspa chaquinman perfümita winaparcur agtsanwan pitsapargan.) 3Lázaro antsa gueshyaptinmi panincuna juc runata Jesusman cachacorgan: “Cuyanacushgayqui Läzarumi pasaypa antsa caycan, tayta” nir wilananpag. 4Tsaynog wilaptinmi Jesús caynog nergan: “Läzarutaga tsay gueshya tsarishga manami wanushgalancho quëdananpagtsu, sinöga noga cawaritsimuptë munayniyog cashgäta runacuna tantyacunanpagmi.” 5Läzaruwan y panincunawan cuyanacurpis Jesús manami juclaga aywargantsu. Tsaypa trucanga pasaypa antsa cashganta wilaycaptinpis cashgan caglachömi ishcay junag goyargan. Tsaypitanami discïpuluncunata nergan: “Acu cutishun Judea provinciapa.” 8Tsauraga discïpuluncuna caynog nipäcorgan: “Ganyancunaragchag tsaycho cag runacuna sagmaypa wanutsiyta munapäcushushcanqui, tayta. ¿Tsaynog caycaptincu tsayman yapay cutiyta munaycanqui?” 9Tsauraga Jesús caynog nergan: “Ama mantsacäriytsu. Wanutsimänanpäga manami hörä chämunragtsu. Musyashgantsinogpis tsacaypa puregcunalami mantsacun. Junagpa puregcunaga manami mantsacuntsu. Tsaynoglami wanutsimänanpag hörä manarag chämuptin gamcunaga ama mantsacäriytsu.” 11Nircurnami Jesús discïpuluncunata nergan: “Cuyashgantsi Läzaroga punucashgalami caycan. Acu aywashun ricchatsinantsipag.” 12Tsaynog niptinmi discïpuluncuna caynog nergan: “Ali punuyta tariptinmi musyantsi aliyänanpag cashganta, tayta.” 13Lázaro punucashga cashganta nirpis wanushga cashgantami Jesús tumatsipaylapa nergan. Tsaymi discïpuluncunaga mana tantyar punucashga caycashgalanta yarpargan. 14Tsaynog yarpaptinmi Jesús discïpuluncunata caynog nergan: “Läzaroga wanushgami caycan. 15Wanushganpita cawaritsimuptëmi gamcuna más tantyapäcunquipag Tayta Dios cachamashganta. Tsaymi cushicö Lázaro cashgan cagcho mana cashgäpita. Pay cagman acu aywashun.” 16Tsauraga Milïshu nipäcushgan Tomasmi discípulu mayincunata caynog nergan: “Tsaynog captenga nogantsipis wanunantsipag aywashun.” 17Betaniaman chayarnami Jesús musyargan chuscu junagna Lázaro pamparaycashganta. 18Jerusalenpita Betaniaman pulan lëwanogla captinmi atsca runacuna aywapäcorgan Martata y Mariata yanagänanpag. 20“Jesusmi aywaycämun” negta mayarmi Marta aywargan taripänanpag. Mariami itsanga wayicho quëdacorgan. 21Jesuswan tincurmi Marta caynog nergan: “Caycho captiquega turë manami wanunmantsu cargan, tayta. 22Imanog captinpis gammanmi imaypis yäracö. Noga musyämi imata manacuptiquipis Tayta Dios mayashushgayquita.” 23Tsaynog niptinmi Jesús nergan: “Turiqui cawarimongami.” 24Tsauraga Marta caynog nergan: “Au, musyämi juicio final junag wanushcuna cawarimuptin turëpis cawarimunanpag cashganta, tayta.” 25Niptinmi Jesús nergan: “Nogami cawaritsimö wanushcunata. Nogata chasquicamag cagtaga wanuptinpis cawaritsimushagmi gloriacho imayyagpis cawananpag. ¿Tsayta criyinquicu?” 27Tsaynog niptinmi Marta nergan: “Au, tayta. Noga criyëmi. Gammi Tayta Diospa tsurin caycanqui. Tsaynogpis caycanqui Tayta Dios cachamushgan Cristumi.” 28Tsaynog nircushpanmi Marta cutergan nanan María cagman paypis Jesuswan tincog aywananpag. Chayaycushpanna gayaycur caynog wilargan: “Jesusmi chämushga. Paymi gayaycäshunqui.” 29Tsaynog niptin María jucla aywargan. 30Jesús manaragmi marcaman chayarganragtsu, sinöga Martawan tincushgalanchöragmi caycargan. 31Wayipita María jucla yargogta ricapäcushpanmi payta yanagag runacuna guepanta aywapäcorgan: “Turin pamparaycashganmanchari aywaycan wagananpag” nishpan. 32Tsauraga Jesús cagman María chayaycurmi naupanman gongurpacuycur nergan: “Gam caycho captiquega manami turë wanunmantsu cargan, tayta.” 33Tsauraga Mariata y yanagagnin runacunatapis wagaycagta ricarmi Jesuspis fiyupa laquicorgan. 34Tsaymi paycunata taporgan: “¿Mayninchötag pamparaycan?” Tapuptinmi nipäcorgan: “Maynincho pamparaycashgantapis ricanayquipag aywashun, tayta.” 35Tsauraga pamparashgan cagman aywaycarmi Jesuspis laquicushpan Läzarupag wagargan. 36Tsaymi waquin runacuna caynog nipäcorgan: “Ricay, pasaypachari cuyanacorgan Läzaruwan.” 37Waquincunami itsanga nipäcorgan: “Gapra runatapis aliyaycätserga ¿manatsurag Läzarutapis aliyätsinman cargan mana wanunanpag?” 38Pasaypa laquishgami Jesús chayargan Lázaro pamparashgan cagman. Tsay pamparashgan sepultüraga cargan gagacho uchcushgami. Puncunnami tsaparargan jatun rumiwan. 39Tsayman chayaycurmi Jesús caynog nergan: “Tsaparaycag rumita wititsipäcuy.” Tsaynog niptinmi Läzarupa panin Marta nergan: “Chuscu junagnami pamparaycan, tayta. Cananyäga fiyupanachari asyaycan.” 40Tsaynog niptin Jesús nergan: “¿Manacu nishcä nogaman yäracamaptiquega turiquita cawaritsimunäpag cashganta?” 41Tsauraga tsaparaycag rumita witircatsiptinnami jana patsata ricärir Jesús caynog nergan: “Manacushgäta imaypis mayamashgayquipitami gamta agradëcicamö, papá. Yanapamashgayquita ricarmi caycho carcaycag runacuna tantyapäcongapag gam cachamashgayquita.” 43Nircushpannami Jesús fuertipa caynog nergan: “¡Lázaro, yargamuy!” 44Tsaynog niptinmi wanushga jitaraycashganpita cawarircamur Lázaro yargamorgan uman wancushga y maquin chaquin wancushga. Yargaramuptinnami Jesús nergan: “Purinanpag pascapäcuy.” 45Tsauraga Läzaruta cawaritsimushganta ricaycurmi Mariata yanagag runacuna atscag criyipäcorgan Jesusta Tayta Dios cachamushganta. 46Waquin cagnami fariseo runacunaman aywaycur wilapargan Läzaruta cawaritsimuptin atsca runacuna payman criyiycashganta. 47Tsayta mayaycurmi mandag cüracuna y fariseo runacuna Israel runacunapa autoridänincunata gayaycatsir caynog nipäcorgan: “Milagrucunata ruraptin aläpanami runacuna criyiycan Dios cachamushgan Cristo cashganta. ¿Imatatag rurashun tsay runata? 48Payta prësu mana tsaritsiptintsega milagro rurashgancunata ricar lapan runacunami munapäconga nacionnintsipa mandagnin rey cananta. Tsayta mayaycurmi Romacho mandag emperador fiyupa rabiacushpan soldäduncunata cachamonga templuntsita juchutsinanpag y lapantsitapis wanutsimänantsipag.” 49Tsaynog nipäcuptin más mandag cüra Caifás caynog nergan: “¡Gamcunaga manami imatapis tantyapäcunquitsu! 50Templuntsita mana juchutsinanpag y mana wanutsimänantsipag tsay runala wanutsun. Tsaynogpami lapantsipis salvacushunpag.” 51“Tsay runala wanutsun lapantsi salvacunantsipag” nir Caifás nergan Roma runacuna Israel runacunata wanutsinanta mana munarmi. Payga manami tantyargantsu jutsantsicunapita wanur Jesús salvamänantsipag cashganta. Mana tantyaptinpis tsaynog parlananpag Tayta Dios yarpätsergan más mandag cüra tsay wata captinmi. Caifás nishgannoglami Jesús wanorgan Israel runacunata y mana Israel runacunatapis salvananpag. 53Tsauraga tsay junagpitanami autoridäcuna wilanacärergan Jesusta wanutsinanpag. 54Tsayta musyarmi Israel runacunapa autoridänincunapita pacaylapana Jesús purergan. Tsaymi Judea provinciapita Jesús discïpuluncunawan aywacorgan Efraín nishgan marcaman tsaycho goyänanpag. Tsay marcaga chunyag jirca cercalanchömi caycan. 55Tsay junagcuna Pascua aniversario galaycunanpagna caycaptinmi marcancunapita atsca runacuna Jerusalenman aywapäcorgan Tayta Dios nishgannog tsay aniversariupag camaricog. 56Templo patiuchönami runacuna caynog nergan: “Gamcunaga ¿imatatag yarpapäcunqui? ¿Aniversariupag Jesús shamongatsurag o manatsurag?” 57Fariseo runacunawan mandag cüracuna maynami runacunata caynog nipäcorgan: “Jesusta maychöpis ricashpayquega jucla wilapäcamanqui prësu tsaritsipäcunäpag.”